Sejak bila pemuda ultra kiasu pandai guna istilah ‘assobiyah jahiliyah’…

SEJAK ultra kiasu Melayu berkawan dengan ultra kiasu sepet ini, semakin bertambah kosa kata arabnya, assobiyah jahiliyah.

Kalau lama lagi berkawan, saya kira selepas ini, majoriti ultra kiasu ini akan bersunat. Saya ucap tahniah dari awal jika penyunatan itu berlaku.

Sedap saja Pemuda Pakatan Harapan (PH) membidas kenyataan Ketua Pemuda Bersatu (Armada) Wan Ahmad Fayhsal Wan Ahmad Kamal yang bertegas mahu sekolah vernakular dihapuskan secara berperingkat.

Dalam kenyataan bersama Ketua Pemuda ultra kiasu berpendapat, pandangan Wan Ahmad Fayhsal itulah yang perlu ‘dimansuh’ segera. Guna perkataan mansuh pun tidak kena pada tempatnya, nak jaga negara macam mana?

Pemuda ultra kiasu berhujah, Wan Ahmad Fayhsal, katanya rasis dan tidak selaras dan salah kerana tidak memahami jati diri berbilang etnik negara ini atau assobiyah jahiliyah. Saya tidak kenal Wan Ahmad Fahysal, tetapi pada satu sisi pandangannya ada benar.

Ultra kiasu menolak pandangan sekolah vernakular gagal memperlihatkan jati diri nasional.

Ultra kiasu ini faham atau tidak maksud jati diri. Jika tak faham, marilah kita ke sekolah. Saya cabar berdebat dalam isu ini. Saya bersedia berhadapan dengan empat ketua pemuda ultra kiasu tersebut.

Pertamanya, pergilah buat kajian ke sekolah vernakular. Jika malas nak buat kajian, apa kata ultra kiasu ini pergi ke sekolah vernakular, suruh murid-murid SJKC menyanyikan lagu negaraku dan cuba berkomunikasi dalam Bahasa Melayu (BM). Itu sudah cukup untuk menunjukkan sama ada mereka ini ada jati diri atau tidak.

Saya tidak nafikan perpecahan kaum turut disumbangkan oleh orang politik. Tetapi kebodohan murid-murid SJKC dalam menguasai BM, sebagai bahasa kebangsaan, jangan pejamkan mata.

Bolehlah perpaduan dicapai jika tidak ada komunikasi. Takkan kita nak anak Melayu bercakap Cina dengan murid-murid Cina. Ini ‘mangkuk’ namanya.

Pemuda-pemuda ultra kiasu ini, faham atau tidak, punca atau isu pokok ini. Kalau tidak faham mari mengaji dengan saya

Kedua, Wan Ahmad Fayhsal benar apabila berkata, sekolah vernakular rata-ratanya gagal menghasilkan murid yang kental jati diri nasional, dan hanya menguasai bahasa ibunda masing-masing.

Mahu saya buktikan? Mudah sahaja. Bagi geran pada saya untuk saya buat kajian menyeluruh tentang keupayaan murid-murid bercakap BM dan kejanggalan mereka bergaul dan berkomunikasi dengan orang Melayu. Kalau cakap pun dah tak betul, “bulung bulung telebang di angkase”. Nak harap apa lagi.

Ketiga, satu lagi hujah, mengenai jumlah 18 peratus murid bukan Cina, murid Melayu di SJKC. Hujah ini djaja merata sebagai buktikan bahawa sekolah mereka hebat sehingga Melayu pun masuk. Usahkan Melayu, India pun ada. Jadi, apa?

18 peratus Melayu di SJKC tidak boleh dijadikan hujah bahawa SJKC itu hebat. SJKC kata pemuda ultra kiasu ini sangat bercirikan Malaysia dan mencerminkan semangat Rukun Negara.

Maaf, saya nak guna peribahasa, kamu ini ‘bodoh tidak dapat diajar, cerdik tidak dapat diikut’.

Ultra kiasu tahu tak mengapa orang Melayu menghantar anak-anak mereka ke SJKC. Bukan soal SJKC itu lebih baik daripada sekolah kebangsaan.

Marilah saya sekolahkan. Dalam Islam, menguasai bahasa begitu dituntut dalam Islam, supaya tidak mudah ditipu.

Rata-rata orang Melayu menghantar anak-anak mereka ke SJKC kerana mahu menguasai bahasa mandarin. Bahasa ini boleh digunakan untuk pelbagai tujuan, terutama tujuan dakwah.

Tentang Bumiputera di Sabah didakwa ada lebih 71.5 di sebahagian SJKC dan SJKC Ladang Grisek, ada 68 peratus. Hujah ini bukan sahaja bodoh tapi naif.

Mereka tidak ada pilihan. Jika ada sekolah aliran Bumiputera ditawarkan, saya tidak fikir Bumiputera akan ke SJKC

Tetapi disebabkan Bumiputera ini terlalu baik, meraikan bahasa pendatang, akhirnya pendatang berjaya menjadikan bahasanya penting dan mendirikan sekolah. Yang nasionalistik itu adalah murid-murid Melayu dan Bumiputera di SJKC kerana mereka menguasai BM ketika berada di SJKC.

Yang tidak nasionalistik sebahagian murid-murid Cina SJKC yang langsung tidak boleh berkomunikasi dalam BM.

Melayu dan Bumiputera bila bertemu menggunakan BM. Cina bertemu Cina, jika berbahasa Melayu, tandanya dunia nak kiamat. Siapa rasis sebenarnya?

Saya fikir ultra kiasu yang juga bekas Timbalan Menteri Pendidikan sangat jahil. Sebenarnya yang assobiyah jahiliyah bukan Wan Ahmad Fayhsal tetapi bekas menteri ultra ini yang bebal.

Ultra kiasu turut membandingkan antara SJKC dengan sekolah antarabangsa yang tidak menggunakan kurikulum negara.

Saya nak katakan ini sudah terlebih bebal. SJKC dengan Sekolah Antarabangsa berbeza.

SJKC menggunakan bahasa Cina sepenuhnya, bahasa etnik. Manakala, sekolah antarabangsa menggunakan bahasa Inggeris. Takkan tidak boleh beza antara bahasa etnik dengan bahasa antarabangsa.

Bahasa Inggeris, telah digunakan secara meluas apabila Tanah Melayu dijajah. Manakala, bahasa etnik adalah bahasa pendatang yang dibawa masuk penjajah British.

Menurut Khoo Kay Kim, British hanya membenarkan SJKC beroperasi jika orang Cina bercadang untuk menetap sementara di Tanah Melayu. Namun, jika orang Cina mengambil untuk menetap di Tanah Melayu, maka SJKC ini mesti “mansuhkan” (maksud dihapus dan dirobohkan), mengambil perkataan salah “mansuh” yang ultra kiasu gunakan.

SJKC mendapat bantuan kerajaan sepenuhnya, sekolah antarabangsa tidak. Kerajaan melalui KPM telah mengeluarkan arahan supaya masa subjek BM dipanjang di SJKC daripada 180 minit seminggu kepada 240 minit (270 minit) bagi membolehkan mereka menjadi rakyat berjati diri.

Tetapi ditentang hebat oleh ultra kiasu. Kamu tolak. Alasan yang kamu berikan sangat tidak nasionalistik, tidak patriotik, menambahkan masa BM akan menjejaskan pembelajaran bahasa Cina. Dalam maksud, kamu tidak mahu langsung, BM mengambil sedikit pun masa bahasa Cina. Kamu tidak mahu murid Cina terlalu menumpu dalam BM sehingga penguasaan bahasa Cina terjejas.

Jika beginilah sikap kamu, eloklah kamu balik dan bermastautin ke negara China.

Wajarkah sekolah yang mendapat sepenuh bantuan kerajaan, tidak memperkasakan soal jati diri negara.

Saya amat mengharapkan agar PM bertegas mengenai keputusan untuk menambah lagi SJKC. Buat kajian dahulu. Kaji sejauh mana keupayaan murid-murid SJKC dalam kehidupan bernegara.

Ada juga yang berpandangan parti politik perkauman itu lebih bahaya daripada sekolah vernakular. Sila buktikan kepada saya, sejak UMNO memerintah, PAS memerintah Kelantan dan Terengganu, berapa buah sekolah vernakular ditutup? Tiada kan. Rata-rata kita lihat saban tahun sekolah vernakular bertambah. Jadi, mana bahayanya UMNO dan PAS.

Malah, rumah ibadat bukan bukan Islam tumbuh macam cendawan selepas hujan selepas BN mendapat majoriti tipis ketika memerintah dan ketika PH memerintah. Menjadi semakin tinggi dan berwarna warni. Semuanya hasil bantuan kerajaan, tidak kira siapa pun memerintah. Ultra kiasu tetap untung walau siapapun memerintah.

Benarkan, memang realiti politik Malaysia, parti politik berasaskan perkauman. Tetapi perjuangan mereka merentasi bangsa. UMNO dan PAS begitu jaga bukan Islam, sehingga terlepas pandang bangsa sendiri. Bukan macam kamu, bila ada kuasa sikit, perjuangan kamu tidak nampak bangsa lain.

Adakah kamu nakkan UMNO dan PAS halalkan semua kebun musang king, baru nampak tidak rasis. Insaflah.

Jika UMNO dan PAS tidak menghalang tanah haram musang king ini, dosa kamu ini tidak dapat dimaafkan. Tanah musang king ini bukan sahaja telah merosakkan alam sekitar, malah habitat alam pun turut musnah.

Ultra kiasu ceroboh tanah haram, buat kekayaan berjuta, cukai LHDN bayar pun tidak, kita tidak tahu, tiba-tiba bila aktiviti haram mereka terbongkar, mahu kerajaan halalkan.

Paling tidak dapat diterima, ultra kiasu ini turut menghantar memo kepada Yang diPertuan Agong. Sejak bila kamu mengiktiraf dan menghormati raja-raja Melayu.

Sebelum ini, puak-puak kamu kutuk dalam media sosial, kehidupan Raja-Raja Melayu membazir duit rakyat dan berbagai lagi. Tiba-tiba bila kamu tersepit, baru kamu cari raja? Boleh percaya ker ultra kiasu sebegini?

Sempena hari kemerdekaan pada hari ini, marilah kita sama-sama bermuhasabah. Parti perkauman Melayu (Islam) bila memerintah, mereka jaga kebajikan bukan Islam, sehingga jadi musang king. Inikah perkauman yang kamu maksud? Berbeza sekali apabila kamu memerintah. Insaflah

Akhirnya, sedarlah wahai saudaraku ultra kiasu ini licik, jenis makan keliling. Lihat bagaimana penyatuan mereka dalam isu musang king. Peneroka FELDA pun Melayu dan Bumiputera kena ada lesen, baru boleh terokai.

Sama seperti ketika mereka UEC. Kerajaan tidak benarkan. Tidak keluarkan lesen, ultra kiasu buat juga. Bila terdesak, minta kerajaan iktiraf. Ugut.

Mereka senang-senang saja ceroboh, bukan puluhan, tapi ribuan hektar.

Pendek kata mereka dapat sokmo. Sekolah, tanah, ekonomi dan banyak lagi. Kalau tak dapat, rasuahkan orang Melayu untuk dapatkan.

Ingatan kepada parti-parti politik Melayu yang dah mula dapat kuasa, ingat ya….ketika susah, ingat bangsanya. Bila kuat sikit, dia akan nak khidmat kepada bangsa lain, nak tunjukkan bahawa ia tidak rasis.

Tak ubah macam dalam perjuangan kemerdekaan. Yang teruk berjuang hingga hilang nyawa adalah Melayu dan kaum Bumiputera. Namun, bila nak merdeka, Melayu (Bumiputera) Cina, India…

Prof Dr Mohd Ridhuan Tee Abdullah

Penafian: Kenyataan ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


7 cedera, bot terbakar di Semporna

SEMPORNA, 12 Zulhijjah 1441H, Ahad – Tujuh penumpang cedera apabila sebuah bot dipercayai bot pelancong terbakar selepas berlaku satu letupan, kira-kira 1 tengah hari, di sini, hari ini.

Menurut sumber, kejadian itu berlaku ketika kerja-kerja memindahkan minyak petrol dilakukan dari tangki minyak bot ke dalam gelen.

Namun, minyak dalam tangki bot yang bercampur air disyaki penyebab berlakunya satu letupan sehingga mengakibatkan tujuh penumpang bot melecur hampir keseluruhan badan.

Difahamkan, dua mangsa mengalami kecederaan kritikal manakala lima lagi separa kritikal dan kini dirawat di Hospital Tawau.

Sementara itu, Pesuruhjaya Polis Sabah Datuk Zaini Jass ketika dihubungi pemberita mengesahkan kejadian berkenaan. -Bernama


UMNO mahu bertanding 96 kerusi pada PRU15

REMBAU, 19 Jamadilawal 1442H, Ahad – UMNO mahu bertanding tidak kurang daripada 96 kerusi pada Pilihan Raya Umum ke-15 (PRU15), termasuk 55 kerusi Parlimen yang dimenanginya pada PRU14.

Timbalan Presidennya, Datuk Seri Mohamad Hasan berkata, parti itu mengambil pendekatan terbuka dan tidak akan menolak sebarang rundingan berhubung jumlah kerusi.

“Kami tidak boleh mengharapkan (bergantung pada) orang lain tetapi dalam situasi yang memerlukan sokongan, kami boleh menambah nilai untuk memperkuat parti.

“Namun, jika mereka (Parti Pribumi Bersatu Malaysia – Bersatu) bersetuju dengan pandangan kita pada rundingan yang akan diadakan kemudian dan jika semua pihak berpuas hati dengan cadangan atau pandangan yang diberikan, itu lebih baik dan kita tidak perlu menolak sepenuhnya (rundingan).

“UMNO bagaimanapun akan membuat keputusan mengenainya (pembahagian kerusi),” kata Mohamad yang merupakan Ahli Dewan Undangan Negeri (ADUN) Rantau.

Beliau berkata demikian kepada pemberita selepas merasmikan mesyuarat perwakilan UMNO Bahagian Rembau di Dewan Biduanada Universiti Teknologi Mara (UiTM) di Rembau di sini hari ini.

Mohamad yang merupakan Ketua UMNO Bahagian Rembau mengulas kenyataan Pengarah Pemilihan UMNO, Datuk Seri Tajuddin Abdul Rahman bahawa UMNO hanya akan bekerjasama dengan PAS tetapi tidak bersama Bersatu pada PRU15.

Ahli Parlimen Pasir Salak itu mengatakan bahawa kedudukan yang diambil itu sejajar dengan kerjasama dengan PAS sejak 2018 sebelum menandatangani konsensus Muafakat Nasional pada tahun 2019.

Tajudin mengatakan bahawa melalui piagam itu, kedua-dua pihak berjanji akan terlibat dalam kerjasama politik, termasuk tidak akan bertembung pada PRU-15.

Mohamad berkata, walaupun terdapat pandangan dan pendirian individu mengenai perkara itu, yang akan membuat keputusan akhir adalah pihaknya.

Beliau berkata, masalah yang melibatkan kedudukan kerusi pada PRU15 perlu dilihat dari perspektif yang betul.

“Kami sedar bahawa beberapa pemimpin bahagian UMNO telah menyatakan rasa tidak puas hati dan kesal dengan pembahagian kerusi. Pandangan itu bukan suatu kesalahan.

“Ini kerana akhirnya parti itu akan membuat keputusan, malah persidangan perwakilan UMNO tahunan juga akan diadakan tidak lama lagi,” katanya.

Sementara itu, Mohamad, yang juga Timbalan Pengerusi Barisan Nasional (BN), berkata, gabungan itu mempunyai pendekatan tersendiri dalam hal pembahagian kerusi pada PRU15.

“Pada PRU15 kami mahu menang dan itulah sebabnya kami meneliti setiap kerusi, termasuk dari segi wilayah yang melibatkan geopolitik.

“Pada dasarnya, parti komponen BN telah menyetujui pendekatan yang akan diambil dalam menentukan kedudukan kerusi dan calon pada PRU akan datang,” katanya.

Sementara itu, beliau berkata, UMNO harus menumpukan perhatian kepada usaha memperkukuh dan memperkasakan parti setelah kalah pada PRU14.

“Hala tuju utama parti pada masa ini harus difokuskan pada usaha memperkukuhkannya sebagai persiapan PRU15,” katanya.


Kemasukan pelancong ke Malaysia merosot 78.6 peratus

PUTRAJAYA, 21 Rabiulkahir 1442H, Isnin – Ketibaan pelancong ke Malaysia dari Januari hingga September tahun ini merosot 78.6 peratus berbanding tempoh yang sama tahun lepas berikutan pandemik COVID-19.

Malaysia hanya menerima 4.29 juta pelancong dalam tempoh berkenaan berbanding 20.1 juta pada 2019, menurut Tourism Malaysia dalam satu kenyataan hari ini.

Penurunan jumlah ketibaan pelancong juga menyaksikan pendapatan pelancongan susut sebanyak 80.9 peratus kepada RM12.6 bilion dalam tempoh itu, berbanding RM66.1 bilion pada tahun lepas dengan perbelanjaan per kapita menunjukkan kemerosotan 10.7 peratus daripada RM3,289.30 pada 2019 kepada RM2,938.40 tahun ini.

“Penurunan jumlah ketibaan pelancong secara berterusan disebabkan oleh penutupan sempadan antarabangsa sejak 18 Mac, yang merupakan tindakan proaktif kerajaan dalam membendung penularan pandemik di Malaysia,” menurut Tourism Malaysia dalam kenyataan itu.

Sepuluh pasaran pelancong utama ke Malaysia masih didominasi negara yang sama iaitu Singapura (1,543,627), Indonesia (710,118), China (403,055), Thailand (372,075), India (155,448), Brunei (135,848), Korea Selatan (119,364), Jepun (73,891), Australia (72,369) dan Filipina (65,601), jelasnya.

Menurut Tourism Malaysia, pertumbuhan negatif dilihat bagi pelancong dari setiap pasaran rantau iaitu pasaran jarak dekat (-78.8 peratus), pasaran jarak pertengahan (-80.0 peratus) dan pasaran jarak jauh (-74.0 peratus).

Dari segi pelawat harian ke negara ini, Malaysia mencatatkan sejumlah 1.73 juta ketibaan dari Januari hingga September 2020 iaitu penurunan sebanyak 74.9 peratus berbanding 6.90 juta dalam tempoh yang sama tahun lepas.

“Prestasi pelancongan negara-negara lain juga tidak terkecuali daripada menerima kesan daripada penularan pandemik masyarakat global,” menurut Tourism Malaysia.

Berdasarkan data Persatuan Pelancongan Asia Pasifik (PATA), negara-negara jiran termasuk Thailand, Singapura, Vietnam dan Indonesia turut mencatat penurunan yang sama iaitu melebihi 70 peratus disebabkan sekatan perjalanan antarabangsa yang dikuatkuasakan di negara masing-masing. – Bernama


Kabinet baharu tapi ‘recycle’ muka lama

BANGI, 18 Muharram 1443H, Jumaat – Seperti sudah dijangka, Perdana Menteri, Datuk Seri Ismail Sabri Yaakob mengekalkan ‘muka lama’ dalam senarai anggota Jemaah Kabinet baharu.

Meskipun ada bertukar portfolio, masih terdapat menteri yang terus menerajui kementerian yang sama, seolah-olah Kabinet ini hanya bertukar Perdana Menteri.

Apapun, rakyat tetap berharap Perdana Menteri dapat menggerakkan seluruh anggota Kabinet ini membebaskan negara daripada ancaman COVID-19, kegawatan ekonomi serta kekusutan politik.

Presiden gerakan Islam Ikatan Muslimin Malaysia (ISMA), Ustaz Muhammad Fauzi Asmuni berpandangan, pembentukan Kabinet baharu mungkin hanya boleh dianggap penyelesaian sementara supaya proses undi percaya yang dijadualkan September nanti berjalan dengan baik.

“Dengan pembentukan Kabinet ini kita susah untuk menjangkakan apa yang berlaku sama ada ‘muka lama’ ini akan ‘perform’ apabila disusun semula.

“Tetapi kita sebagai rakyat mengharapkan yang terbaik daripada Kabinet ini,” katanya ketika dihubungi Ismaweb.net hari ini.

Biarpun begitu, Ustaz Fauzi tidak menolak kemungkinan bahawa Perdana Menteri akan berdepan cabaran sebenar sekiranya berjaya memperoleh majoriti sokongan Ahli Dewan Rakyat nanti.

Ini kerana beliau terpaksa bekerja dengan barisan Kabinet yang lebih kurang sama dengan pentadbiran perdana menteri sebelum ini yang diturunkan atas sebab prestasi.

“Namun jika Datuk Seri Ismail Sabri tidak berjaya mendapat (majoriti) undi percaya pada September, maka pada masa itu kita ingin mencadangkan seperti sebelum ini supaya Istana Negara mengambil alih pentadbiran negara.

“Pada masa sama menubuhkan jawatankuasa yang terdiri daripada penjawat awam yang mempunyai kemahiran untuk mengurus dan mentadbir negara bagi satu tempoh sehingga Pilihan Raya Umum ke-15 (PRU15),” katanya.

Barisan Kabinet baharu di bawah pimpinan Ismail Sabri tidak melibatkan pelantikan Timbalan Perdana Menteri, sebaliknya beliau melantik empat menteri kanan.

Empat menteri kanan itu adalah Menteri Kanan Perdagangan Antarabangsa dan Industri, Datuk Seri Mohamed Azmin Ali; Menteri Kanan Pertahanan, Datuk Seri Hishammuddin Tun Hussein; Menteri Kanan Kerja Raya; Datuk Seri Fadillah Yusof dan Menteri Kanan Pendidikan, Datuk Dr Mohd Radzi Jidin


23 Ogos dengar semakan kehakiman laksana Undi 18

KUALA LUMPUR, 20 Zulkaedah 1442H, Khamis  – Mahkamah Tinggi di sini menetapkan 23 Ogos untuk mendengar permohonan semakan kehakiman oleh 18 anak muda Malaysia bagi mencabar tindakan kerajaan dalam menangguhkan pelaksanaan Undi 18, langkah menurunkan had umur mengundi kepada 18 tahun dan pendaftaran pengundi automatik (AVR).

Pada 17 Jun, kumpulan anak muda itu yang merupakan pemohon, memperoleh kebenaran daripada mahkamah untuk meneruskan permohonan semakan kehakimannya.

Peguam New Sin Yew yang mewakili kumpulan itu berkata,  mahkamah juga menetapkan 9 Ogos bagi kedua-dua pihak memfailkan hujahan dan pengurusan kes selanjutnya ditetapkan pada 3 Ogos.

“Hakim Datuk Ahmad Kamal Md Shahid akan mendengar kes itu pada 9 pagi,” katanya kepada pemberita melalui WhatsApp selepas pengurusan kes tersebut, yang dijalankan secara dalam talian di hadapan Penolong Kanan Pendaftar Azdianur Abu Samah.

Pada prosiding dalam talian itu, Peguam Kanan Persekutuan Noor Atiqah Zainal Abidin bertindak bagi pihak Perdana Menteri Tan Sri Muhyiddin Yassin, Kerajaan Malaysia dan Suruhanjaya Pilihan Raya selaku responden.

Pada 2 April lepas, kumpulan anak muda itu yang berusia lingkungan 18 hingga 20 tahun, memfailkan tindakan undang-undang memohon beberapa perintah mahkamah susulan tindakan responden yang menangguhkan pelaksanaan Undi 18.

Menerusi permohonan itu, mereka memohon satu deklarasi bahawa tindakan kerajaan menangguhkan pelaksanaan langkah menurunkan had umur pengundi daripada 21 kepada 18 sebagai tidak rasional, tidak sah, tidak seimbang serta adalah satu bentuk penindasan pengundi.

Mereka turut memohon deklarasi bahawa anak muda yang berusia lingkungan 18 hingga 20 tahun adalah berhak mengundi pada atau sebelum Julai 2021. -Bernama


Kerajaan sah masih boleh operasi, tak perlu tubuh MAGERAN: BERJASA

BANGI, 2 Zulkaedah 1442H, Ahad – Tiada keperluan untuk mewujudkan sebuah badan seperti Majlis Gerakan Negara (MAGERAN) bagi menyelesaikan beberapa masalah dihadapi negara, kesan penularan COVID-19 ketika ini.

Ini kerana, kerajaan yang sah masih boleh beroperasi seperti biasa sepanjang tempoh darurat kali ini, kata Setiausaha Agung BERJASA, Ir Ts Muhammad Lukman Al Hakim Mohamad.

Bahkan, beliau menyifatkan usul penubuhan satu pasukan khas seperti yang pernah diguna pakai pada 1969 sebagai dangkal.

“Adalah amat dangkal untuk menyamakan situasi darurat 1969 dengan proklamasi darurat yang sedang berlaku disebabkan pandemik COVID-19,” katanya ketika dihubungi Ismaweb.net hari ini.

Selain itu, beliau berpandangan tiada keperluan mewujudkan MAGERAN kerana adanya Majlis Keselamatan Negara (MKN) – agensi peneraju yang menyelaras dasar berkaitan keselamatan – serta Jawatankuasa Khas Bebas Darurat 2021.

“Perdana Menteri yang merupakan ketua kerajaan memerintah juga mempengerusikan MKN. Fungsinya perlu diperkukuh

“Selain itu terdapat juga Jawatankuasa Khas Bebas Darurat 2021 yang bertanggungjawab menasihati YDPA dalam hal berkaitan urusan negara sepanjang proklamasi darurat,” katanya.

Sebelum ini, bekas Perdana Menteri, Tun Dr Mahathir Mohamad mencadangkan penubuhan sebuah badan seperti MAGERAN ketika menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Pengerusi Penaja Parti Pejuang Tanah Air (PEJUANG) itu berkata, cadangan itu dikemukakan atas keyakinan ia mampu menyelesaikan isu ekonomi, politik, sosial dan kesihatan yang dihadapi negara, kesan penularan pandemik COVID-19.

Beliau berkata, keyakinan itu bersandarkan kejayaan penubuhan MAGERAN pada 1969 yang diketuai Timbalan Perdana Menteri ketika itu, Allahyarham Tun Abdul Razak Hussein, menyelesaikan masalah politik dihadapi ketika itu dan negara kekal stabil untuk tempoh panjang.

Bagaimanapun, Ketua Setiausaha Sulit Perdana Menteri, Datuk Marzuki Mohamad berkata, cadangan penubuhan Mageran bukan langkah sesuai kerana akan merencatkan perancangan kerajaan untuk memulihkan krisis kesihatan dan ekonomi ketika ini.


PRN: UMNO susun gerak kerja selepas pemilihan parti

SEREMBAN, 25 Syaaban 1444H, Sabtu – UMNO akan menyusun gerak kerja bagi menghadapi Pilihan Raya Negeri (PRN) sebaik sahaja proses pemilihan parti itu bagi sesi 2023-2026 selesai.

Timbalan Presiden UMNO, Datuk Seri Mohamad Hasan berkata, ini kerana terdapat beberapa perubahan di peringkat kepimpinan akar umbi parti selain mengambil kira muka baharu terutama membabitkan sayap Pemuda dan Puteri.

“Rata-rata setiap bahagian di seluruh negara 70 lebih peratus Ketua, Naib Ketua dan Jawatankuasa adalah (muka) baharu… lima tahun tak ada pemilihan, ramai yang telah lebih umur tapi di peringkat jentera akar umbi tak banyak perubahan cuma Pemuda dan Puteri sahaja.

“Bila dah disusun nanti, kita akan buat mesyuarat perhubungan dan susun gerak kerja (bagi menghadapi PRN),” katanya kepada pemberita ketika menghadiri mesyuarat Perwakilan UMNO Bahagian Rembau hari ini.

Pemilihan UMNO bermula pada 1 Februari lepas dengan Mesyuarat Perwakilan serta Pemilihan Jawatankuasa Bahagian dan Ahli Majlis Tertinggi diadakan serentak di seluruh negara hari ini.

Beliau berkata, sayap Pemuda dan Puteri juga perlu diberi pendedahan serta latihan intensif kerana mereka adalah antara tenaga gerak kerja utama parti selain perlu bersama dengan jentera dalam menguruskan pilihan raya.

Timbalan Pengerusi Barisan Nasional (BN) itu juga berkata, strategi komunikasi dan manifesto antara parti dalam menghadapi PRN adalah antara agenda utama mesyuarat Sekretariat Kerajaan Perpaduan yang akan diadakan di Pusat Dagangan Dunia Kuala Lumpur esok.

Bagaimanapun, Mohamad yang juga Pengarah Pilihan Raya UMNO berkata soal pembahagian kerusi BN dan Pakatan Harapan (PH) belum lagi dibincangkan.

Di PULAU PINANG, Pengerusi Badan Perhubungan UMNO negeri, Datuk Musa Sheikh Fadzir pula berkata, pihaknya akan berbincang dengan kepimpinan PH negeri mengenai pengagihan kerusi selepas Pemilihan Jawatankuasa UMNO Bahagian selesai.

“Perbincangan bersama akan dilakukan selepas ini tapi kita akan bincang berkenaan 15 kerusi majoriti Melayu dahulu bersama PKR dan Amanah manakala yang lain akan dibincangkan pada pusingan kedua,” katanya kepada pemberita selepas menghadiri mesyuarat Perwakilan UMNO Bahagian Bukit Mertajam hari ini.

PRN kali ini melibatkan enam negeri iaitu Selangor, Pulau Pinang, Negeri Sembilan, Kedah, Kelantan dan Terengganu. – Bernama


Xinjiang-Malaysia pertingkat kerjasama pertanian, tekstil

KUALA LUMPUR, 5 Syaaban 1442H, Jumaat – Wilayah Autonomi Republik Rakyat China (RRC) Xinjiang, berharap dapat bekerjasama dengan Malaysia dalam bidang pertanian, tekstil, pengeluaran makanan halal, perubatan dan pelancongan, kata Pengerusi Kerajaan Wilayah Autonomi Xinjiang Uyghur, Shohrat Zakir.

Beliau berkata persamaan kepercayaan agama yang dikongsi oleh wilayah Xinjiang yang terkenal dengan penduduk Uyghurnya yang beragama Islam dan Malaysia telah meningkatkan persefahaman antara kedua-dua pihak untuk meletakkan asas kerjasama yang kukuh.

“Kami juga mengadakan persembahan kebudayaan di pelbagai tempat di Malaysia dan kami mengalu-alukan warga Malaysia berkunjung ke Xinjiang, menyaksikan sendiri kemakmuran dan kestabilan yang telah kami capai, selain mengeratkan hubungan sesama rakyat,” katanya pada acara maya bertajuk ‘Xinjiang is a Wonderful Land’ yang diadakan melalui aplikasi Zoom, hari ini.

Menurutnya, Xinjiang akan terus memanfaatkan kelebihan geografi wilayah tersebut selain menerapkan falsafah pembangunan baharu.

Xinjiang, terletak di barat laut China, berkeluasan lebih 1.6 juta kilometer persegi (620,000 mil persegi) dan mempunyai sekitar 25 juta penduduk merangkumi 56 etnik.

Sementara itu, Duta China ke Malaysia Ouyang Yujing mengundang ahli politik dan badan bukan kerajaan Malaysia berkunjung ke Xinjiang untuk memahami lebih mendalam mengenai wilayah itu.

Timbalan Menteri Perpaduan Negara Ti Lian Ker, yang menjadi penceramah jemputan pada majlis itu, berkata Xinjiang dan Malaysia mempunyai banyak persamaan, iaitu dalam menggalakkan perpaduan etnik.

“Nenek moyang kita telah mengetepikan perbezaan latar belakang mereka sehingga kita mencapai perpaduan yang teguh hingga hari ini dan mencapai kemajuan negaral,” katanya. – Bernama


Krisis bahan api: 18 polis maut, 740 cedera pertempuran di Kazakhstan

ALMATY, 4 Jamadilakhir 1443H, Jumaat – Sekurang-kurangnya 18 anggota polis Kazakhstan terbunuh dan lebih 740 lagi cedera ketika pihak berkuasa di negara bekas Soviet itu cuba meredakan kekacauan yang dicetuskan akibat kenaikan mendadak harga bahan api.

Pergolakan yang berterusan itu masih belum selesai, walaupun kerajaan telah dibubarkan.

Darurat telah diisytiharkan di bandar terbesar di negara itu, Almaty, selepas penunjuk perasaan membakar pejabat datuk bandar dan menyerbu pejabat politik lain.

Dilaporkan ketika ini protes sama sedang berlaku di wilayah lain.

Pada Khamis, jumlah korban membabitkan pegawai keselamatan Kazakhstan meningkat kepada 18 dan 2,298 yang lain ditahan, lapor agensi berita Interfax dan RIA Novosti Russia

Protes bermula selepas kenaikan harga gas petroleum cecair (LPG) yang kemudiannya berubah menjadi pertempuran dengan polis pada hari Rabu.

LPG digunakan secara meluas untuk bahan api kereta di barat negara.

Situasi paling sukar dilaporkan berlaku di Almaty, di mana lelaki bersenjata merampas dan memusnahkan sebahagian premis badan kerajaan, organisasi kewangan, syarikat televisyen dan kemudahan perdagangan.

Perhimpunan bantahan di seluruh Kazakhstan dengan penunjuk perasaan berang mengatakan kenaikan harga adalah tidak adil memandangkan rizab tenaga Kazakhstan adalah luas.

Kementerian Dalam Negeri dalam satu kenyataan berkata, rondaan oleh skuad polis dan Pengawal Kebangsaan telah dipergiatkan di wilayah-wilayah, (dan) sekatan jalan raya telah dilakukan.

“Penjenayah sedang dikenal pasti dan ditahan atau dihapuskan sekiranya berlaku penentangan bersenjata terhadap gesaan yang sah untuk meletakkan senjata mereka,” katanya. – Agensi


COVID-19: Wanita Malaysia antara 41 kes import di Singapura

SINGAPURA, 12 Jamadilakhir 1442H, Isnin – Seorang wanita Malaysia berusia 38 tahun merupakan antara 41 kes import COVID-19 baharu yang tidak bergejala dilaporkan di Singapura pada Ahad, menurut Kementerian Kesihatan republik itu.

Berdasarkan data penuh kementerian yang dikeluarkan malam tadi, pemegang permit kerja yang tiba dari negara asalnya itu dilabelkan sebagai Kes 59586.

Seorang wanita penduduk tetap Singapura berusia 39 tahun yang kembali dari Malaysia juga merupakan antara kes import tidak bergejala di negara itu.

Kementerian memaklumkan satu kes import juga dilaporkan membabitkan seorang kru kapal pemegang pas khas yang menaiki kapal dari Malaysia dan belum diturunkan dari kapal berkenaan.

Lelaki berusia 45 tahun dari Filipina itu dibawa ke hospital selepas menunjukkan gejala sebelum diuji positif COVID-19, menurut kementerian itu.

Setakat tengah hari Ahad, Singapura melaporkan sebanyak 48 kes import iaitu 41 tidak bergejala manakala tujuh mengalami gejala.

Kes import lain adalah dari Bangladesh, Colombia, Mesir, Perancis, India, Indonesia, Myanmar, Nigeria, Filipina, Emiriah Arab Bersatu (UAE) dan Amerika Syarikat (AS).

Republik itu melaporkan tiada jangkitan penularan tempatan pada Ahad, menjadikan jumlah jangkitan COVID-19 di negara itu kepada 59,308 kes.

Kementerian menyatakan bahawa kesemua 48 kes import itu dikenakan notis duduk di rumah (SHN) atau diasingkan sebaik tiba di Singapura.

Tiada kluster baharu dilaporkan pada Ahad, menjadikan jumlah kluster kekal kepada enam.- Bernama


ISMA syor kerajaan segera tamatkan darurat bila pandemik pulih

BANGI, 6 Zulkaedah 1442H, Khamis – Gerakan Islam, Ikatan Muslimin Malaysia (ISMA) menjunjung titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menerusi Perbincangan Khas Raja-Raja Melayu semalam.

Serentak itu, Presiden ISMA, Ustaz Muhammad Fauzi Asmuni mengesyorkan kerajaan segera menamatkan darurat apabila keadaan pulih atau selamat.

Selain itu, kerajaan juga dicadangkan menggunakan istilah yang lebih tepat menggantikan istilah darurat supaya ianya tidak mengelirukan rakyat.

Ustaz Fauzi turut menyuarakan saranan supaya Parlimen bersidang secepat mungkin dalam apa-apa bentuk yang sesuai dengan mengambil kira langkah keselamatan dan pematuhan prosedur yang ketat.

“Kerajaan berusaha sepenuhnya untuk mempercepatkan proses vaksinasi kepada rakyat agar mencapai matlamat 80 peratus imuniti kelompok.

“ISMA berharap agar pihak kerajaan dan seluruh rakyat dapat mengambil sikap dan langkah yang selari dengan titah Tuanku Seri Paduka Baginda Yang di-Pertuan Agong tersebut,” katanya dalam kenyataan hari ini.

Terdahulu, Yang di-Pertuan Agong, Al-Sultan Abdullah Ri’ayatuddin Mustafa Billah Shah, menzahirkan pandangan supaya persidangan Parlimen diadakan secepat mungkin.

Datuk Pengelola Bijaya Diraja Istana Negara, Datuk Ahmad Fadil Shamsuddin berkata, ini bagi membolehkan pelan pemulihan negara yang dibentang kerajaan Selasa lalu dan pelaksanaan Ordinan Darurat 2021 dibahasakan Ahli-Ahli Dewan Rakyat.

Katanya, pandangan baginda itu dibuat selepas memperhalusi semua pandangan pemimpin parti politik, Jawatankuasa Khas Bebas Darurat 2021 dan sembah taklimat pakar dari pelbagai agensi kerajaan.

Baginda turut menzahirkan pandangan perlu adanya pentadbiran kerajaan yang stabil dan kukuh serta berupaya berfungsi dengan efektif dalam menangani wabak COVID-19 dan memulihkan ekonomi negara.


Dominasi politik golongan majoriti bukan rasis: PAS

BANGI, 15 Rabiulawal 1444H, Rabu – Konsep dominasi politik oleh golongan majoriti dalam sesebuah negara bukanlah sesuatu yang berbentuk rasis dan tidak adil.

Sebaliknya, ia merupakan lumrah penerimaan umum di mana-mana negara di dunia ini.

Setiausaha Agung PAS, Datuk Seri Takiyuddin Hassan berkata, PAS melahirkan keyakinan usaha untuk menjayakan gagasan perpaduan akan menjadi mudah dicapai sekiranya semua parti-parti utama Melayu-Islam dan Bumiputera dapat berlapang dada.

“Semua parti terbabit perlu berjiwa besar dalam menghadapi Pilihan Raya Umum ke-15 (PRU15).

“Ini dengan melihat kepentingan yang lebih besar iaitu kestabilan negara dan kebahagiaan rakyat jelata,” katanya dalam satu kenyataan, hari ini.

Takiyuddin dalam pada itu menyeru kepada seluruh jentera pilihan raya PAS supaya bersiap sedia sepenuhnya bagi menghadapi PRU15 yang akan diadakan dalam tempoh terdekat.

Tegas beliau, sebagai sebuah parti politik yang berteraskan Islam, seluruh pimpinan, ahli serta penyokong PAS juga dikehendaki terus menjaga adab dan kesopanan seperti mana diajar oleh agama Islam.

“Ini termasuk dalam segala hantaran (posting) mahupun artikel di media sosial yang boleh menimbulkan kebencian dan fitnah memfitnah termasuk terhadap lawan politik wajib dielakkan,” katanya.

Beliau pada masa sama turut mengingatkan, Perlembagaan PAS menetapkan semua ahli-ahli antara lainnya perlu sepanjang masa mengamal akhlak Islam.

Selain sentiasa mengawal diri supaya tidak melakukan sebarang tindakan yang menyalahi atau merugikan kepentingan parti.


Muafakat Nasional masih belum tamat: Tok Mat

KUALA LUMPUR, 14 Syaaban 1443H, Khamis – Kerjasama UMNO dan PAS menerusi Muafakat Nasional (MN) masih belum tamat, kata Timbalan Presiden UMNO Datuk Seri Mohamad Hasan.

Beliau bagaimanapun mengakui hubungan itu telah sampai ke “ayat akhir” tetapi belum “dikhatamkan”.

“Tetapi kita perlu jelaskan kita cuma akan bersama dengan yang setia, bukan orang yang main banyak kolam yang akhirnya nanti ramai yang keliru dan kita sendiri pun keliru,” katanya pada sidang media selepas perasmian serentak Perhimpunan Agung Wanita, Pemuda dan Puteri UMNO di sini.

Beliau berkata demikian ketika ditanya mengenai hala tuju MN yang piagamnya yang dimeterai UMNO dan PAS pada 14 Sept 2019.

Ditanya sama ada PAS dijemput menghadiri Perhimpunan Agung UMNO 2021 kali ini, Mohamad berkata: “Sebab kekangan tempat…tempat tidak mengizinkan, prosedur operasi standard (SOP)…cakap bersopan”.

Mengenai Pilihan Raya Umum (PRU), beliau berkata kehendak ia diadakan segera adalah kemahuan parti.

“Saya sebagai pengarah pilihan raya parti, saya merancang strategi supaya parti menang dalam pilihan raya. Sekarang tiba masanya untuk kami bertindak, jadi biarlah kami bincang di peringkat pimpinan tertinggi parti, apa baik apa tidak baik, apa untung, apa ruginya kepada parti,” katanya.


Arab Saudi berminat beli sistem pertahanan peluru berpandu Israel

RIYADH, 9 Safar 1443H, Khamis – Arab Saudi dilaporkan menghubungi Israel mengenai kemungkinan membeli sistem pertahanan peluru berpandu dari negara haram itu, lapor majalah berita dan analisis, Breaking Defence.

Iron Dome yang dihasilkan oleh syarikat teknologi pertahanan Israel, Rafael dan Barak ER adalah antara pilihan yang dipertimbangkan oleh Riyadh.

Sumber pertahanan Israel memberitahu majalah itu bahawa perjanjian akan menjadi realistik, selagi kedua-dua negara mendapat persetujuan dari Washington.

Satu sumber menambah bahawa ‘minat Arab Saudi terhadap sistem Israel telah mencapai tahap yang sangat praktikal.’

Sumber yang sama dilaporkan mengatakan bahawa Riyadh telah mengadakan perbincangan peringkat rendah dengan Tel Aviv selama beberapa tahun mengenai sistem itu.

Rundingan nampaknya mulai menjadi kenyataan selepas Amerika Syarikat (AS) mengeluarkan aset pertahanan udaranya dari Arab Saudi.

Keputusan itu dibuat Washington secara senyap dengan mengeluarkan THAAD Amerika dan Patriot dari Pangkalan Udara Putera Sultan, yang terletak di luar Riyadh.

Washington pula tidak mungkin menghalang perjanjian antara Israel dan Arab Saudi.

Tindakan Riyadh membeli senjata buatan Israel dijangka akan mempercepat penjualan senjata dengan negara-negara Arab lain yang telah menormalkan hubungan dengan negara haram itu setahun yang lalu

Namun, Riyadh juga dipercayai sedang mempertimbangkan pilihan lain untuk membeli sistem pertahanan peluru berpandu, termasuk dari China dan Russia. – Agensi


Tiada siapa kebal, sikap tegas roboh premis haram dialukan

BANGI, 26 Rabiulakhir 1442H, Sabtu – Agak pelik apabila segelintir pihak mengecam tindakan kerajaan merobohkan kuil Hindu di atas tanah yang digazetkan sebagai kawasan lapang.

Seharusnya kumpulan kecil itu lebih baik sibuk dengan memperjuangkan kebajikan anggota Angkatan Tentera Malaysia (ATM) daripada menyampuk kerja pihak kerajaan yang tiada kaitan dengan mereka.

Tanpa menyebut sebarang nama, Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris secara sinis berkata, mungkin kumpulan ini tidak sedar sepatutnya kewibawaan penampilan mereka lebih layak menumpukan perhatian kepada bekas anggota ATM.

“Kenapa perlu bersuara dengan isu kuil tetapi senyap bila isu LTTE? Membela penceroboh sama seperti bersetuju dengan perbuatan mereka melanggar undang-undang.

“Apakah bekas-bekas penjawat awam ini bersetuju rakyat melanggar undang-undang,” katanya dalam kenyataan, hari ini.

Dalam pada itu, beliau yang juga Ketua Komunikasi dan Multimedia Pertubuhan Pembela-Pembela Islam Malaysia (PEMBELA) berkata, tindakan pihak berkuasa meroboh premis-premis haram tanpa mengira bulu amat dialu-alukan, tidak kira sama ada dari ‘orang parti’ atau pun orang awam.

“Tiada siapa yang kebal daripada tindakan undang-undang hatta sekali pun premis terlibat ada kena mengena dengan orang menteri sekali pun.

“MUAFAKAT bersetuju dengan tindakan penguatkuasa merobohkan apa-apa bangunan yang didirikan secara haram di atas tanah kerajaan, tidak kira bangunan apa sekali pun.

“Begitu juga dengan penceroboh tanah kerajaan secara haram, dan mereka ini semua mesti dihukum dengan peruntukan yang sedia ada sebagai tauladan kepada yang lain agar jangan bermudah-mudah mendirikan atau menceroboh tanah kerajaan sesuka hati,” tegasnya.


Majlis Peguam Syarie ditubuhkan secara rasmi hari ini

PUTRAJAYA, 10 Muharam 1444H, Isnin – Mesyuarat Agong Kali Pertama Badan Peguam Syarie Wilayah-Wilayah Persekutuan yang dihadiri oleh anggota-anggota Badan Peguam Syarie Wilayah-Wilayah Persekutuan, diadakan hari ini.

Presiden Majlis Peguam Syarie Wilayah-Wilayah Persekutuan (MPSWP), Datuk Zainul Rijal Abu Bakar berkata, mesyuarat tersebut telah dirasmikan pembukaannya oleh Menteri Di Jabatan Perdana Menteri (Hal Ehwal Agama), Datuk Idris Ahmad bertempat di Auditorium Jabatan Kemajuan Islam Malaysia, Putrajaya.

Beliau berkata, berdasarkan seksyen 49 Akta Profesion Guaman Syarie (Wilayah-Wilayah Persekutuan) 2019, Peguam Syarie yang hadir telah memilih 13 belas anggota Majlis Peguam Syarie Wilayah-Wilayah Persekutuan (MPSWP) untuk penggal kali pertama selama dua tahun.

“Sejurus pemilihan dimuktamadkan anggota MPSWP telah menetapkan pemegang jawatan bagi Badan Peguam Syarie Wilayah-Wilayah Persekutuan seperti berikut iaitu Presiden, Datuk Haji Zainul Rijal Abu Bakar, Naib Presiden, Musa Awang, Setiausaha, Majdah Muda dan Bendahari, Datuk Hazizah Kassim.

“Manakala Ahli Jawatankuasa terdiri oleh Haji Fakhrul Azman Abu Hasan, Puan Syamimi Abd Rahman, Roshdan Sujak Rafie, Muhammad Amirul Ashraf A. Ghani, Mohd Tajudin Abdul Razak, Haji Abd Razak Muhidin, Haji Abdul Halim Bahari Roslizam Rahim, dan Datuk Sulaiman Abdullah,” katanya dalam satu kenyataan, hari ini.

Beliau berkata, semua hal ehwal pelaksanaan mengenai Peguam Syarie Wilayah-Wilayah Persekutuan sebelum ini diteruskan sebagaimana sebelum pembentukan MPSWP sehinggalah ada ketetapan lain dibuat oleh MPSWP pada masa akan datang ini.

Katanya, hal ini bagi membolehkan MPSWP meneliti kesemua peruntukan undang-undang dan kaedah yang akan diwartakan dalam masa terdekat.

“Saya juga menyeru semua Peguam Syarie Wilayah-Wilayah Persekutuan agar merapatkan saf dan membantu MPSWP dari semasa ke semasa bagi menjayakan agenda MPSWP.

“MPSWP adalah wadah kita semua. MPSWP perlu menjadi teladan kepada MPS yang bakal diwujudkan di negeri-negeri kelak,” katanya.


Kumulatif kes sembuh COVID-19 kini 2.7 juta

KUALA LUMPUR, 5 Jamadilakhir 1443H, Sabtu – Kumulatif kes sembuh COVID-19 di negara ini kini 2,711,900 kes selepas 3,161 lagi kes sembuh direkodkan sehingga 12 tengah hari ini, menurut Ketua Pengarah Kesihatan Tan Sri Dr Noor Hisham Abdullah.

Dr Noor Hisham dalam kenyataan hari ini memaklumkan kes baharu pula mencatat 3,251 kes, menjadikan jumlah kumulatif kes COVID-19 kini 2,783,331 kes.

“Daripada 3,251 kes harian yang dilaporkan pada hari ini, 58 kes atau 1.8 peratus adalah kategori tiga, empat, lima manakala 3,193 kes atau 98.2 peratus lagi adalah terdiri daripada kategori satu dan dua.

“Sebanyak 243 kes pula memerlukan rawatan di Unit Rawatan Rapi (ICU) dan 113 kes yang memerlukan bantuan pernafasan,” katanya.

Mengenai kadar kebolehjangkitan (Rt), Dr Noor Hisham berkata negara kini merekodkan nilai 0.96 dengan Labuan mencatatkan nilai tertinggi iaitu 1.15 dan 1.06 direkodkan di Sabah.

Sementara itu, mengenai situasi semasa banjir setakat 3 petang tadi, beliau berkata satu kes baharu positif COVID-19 dalam kalangan mangsa banjir direkodkan, menjadikan jumlah keseluruhan kes 466.

“Sebanyak 43 kes penyakit berjangkit dikesan dalam kalangan mangsa banjir pada hari ini, iaitu 35 kes Jangkitan Saluran Pernafasan Akut (ARI), penyakit kulit (satu) dan Acute Gastroenteritis (AGE) (tujuh), “ katanya. – Bernama


Trend merisaukan, vape ‘comel’ boleh pengaruhi kanak-kanak

Oleh Siti Hafidah Abd Ghaffar

BANGI, 24 Jamadilakhir 1444H, Selasa – Sekali pandang nampak seperti alat permainan Lego, namun siapa sangka ini antara rekaan vape berbentuk ‘Tiger Pod’ yang mencetuskan kebimbangan ibu bapa kerana dikhuatiri terpengaruh pada anak-anak.

Walaupun alasan digunapakai pemain industri bahawa rokok elektronik membantu perokok berhenti merokok dan ianya tidak dijual kepada golongan muda, rata-rata netizen mempertikaikan ‘wajah’ vape yang comel itu.

“Trend yang sangat merisaukan. Merata-rata sekarang ini boleh nampak budak sekolah, remaja lelaki dan perempuan hisap vape secara terbuka tak berselindung dah.

“Kalau dah ‘design’ macam ini, budak-budak pun minat nak tengok,” kata pengguna Twitter dikenali sebagai Shafiq Rahman.

Syafiqazmn pula mempertikaikan reka bentuk vape yang dilihat semakin menjadi-jadi ketika ini.

‘Makin menjadi ‘design disposable’ ini.

“Dari rupa air tin, botol air, sekarang mirip benda mainan kanak-kanak. Esok botol susu pula. Elok sangatlah gantung dekat leher,” katanya.

Sementara itu, Ahli Farmasi, Fahmi Hassan menjelaskan setakat ini, cecair nikotin sahaja yang boleh diambil tindakan guna akta racun.

“Tapi pun banyak pemain industri dilindungi atas sebab ekonomi.

‘Nak jual pod, cecair tanpa nikotin, iklan berleluasa semua tak ada akta boleh kawal,” katanya menjawab persoalan mengenai peranan Jabatan Kastam Diraja Malaysia (JKDM) dalam isu ini.

Pakar perubatan sebelum ini mengesahkan bukti saintifik pelbagai pihak telah menunjukkan bahawa penggunaan vape dan rokok elektronik jelas membawa kemudaratan.


Ukraine berang tentera Russia bedil hospital psikiatri

LVIV, 9 Syaaban 1443H, Sabtu – Ukraine mendakwa tentera Russia membedil sebuah hospital psikiatri berhampiran bandar Izyum timur Ukraine.

Perkhidmatan Kecemasan Ukraine mendakwa, seramai 30 kakitangan dan 330 pesakit berada di tempat perlindungan bom ketika serangan.

Bagaimanapun tiada mangsa dilaporkan cedera dalam serangan pada Jumaat.

Gabenor wilayah Kharkiv – termasuk Izyum – Oleh Synegubov menyifatkan serangan itu sebagai ‘jenayah perang terhadap orang awam’ dan mengulangi dakwaan tentera Russia sedang melakukan pembunuhan beramai-ramai di Ukraine.

Russia menafikan menyasarkan orang awam dalam ‘operasi khas’ untuk melucutkan senjata Ukraine dan menahan pemimpin yang secara salah digelar neo-Nazi.

Serangan berhampiran Izyum susulan pengeboman sebuah hospital di bandar selatan Mariupol yang menurut pegawai Ukraine  tiga orang terbunuh pada Rabu, termasuk seorang kanak-kanak.

Russia mendakwa, negara itu akan meneliti insiden berkenaan namun beberapa pegawai menolak laporan serangan itu sebagai ‘berita palsu’.

Secara berasingan, Synegubov mendakwa, tentera Russia berulang kali membedil kawasan kediaman Kharkiv dan Datuk Bandar Kharkiv, Ihor Terekhov mendakwa, 48 sekolah dimusnahkan di bandar itu, yang mempunyai populasi kira-kira 1.4 juta.

Synegubov berkata, tidak ada bahaya kepada orang awam selepas sebuah institut yang memiliki makmal nuklear dibedil.

Penasihat Kementerian Dalam Negeri Ukraine berkata pada Khamis bahawa pesawat Russia mengebom institut di Kharkiv yang juga rumah kepada eksperimen reaktor nuklear. – Agensi

Pautan terdahulu;


8 anggota PDRM, ATM didakwa bantu sindiket jenayah terancang

BANGI, 8 Muharram 1442H, Khamis – 19 anggota penguat kuasa terdiri daripada Polis Diraja Malaysia (PDRM) dan Angkatan Tentera Malaysia (ATM) disiasat kerana dipercayai membantu kumpulan sindiket jenayah terancang.

Kesemua individu yang ditangkap pada 12 hingga 19 Jun lalu, telah disiasat di bawah Kumpulan Jenayah Terancang dan kertas siasatan dibuka di bawah Seksyen 130V hingga 130ZB Kanun Keseksaan.

Ketua Polis Johor, Datuk Ayob Khan Mydin Pitchay berkata, kertas siasatan dirujuk kepada Pejabat Peguam Negara dan memutuskan untuk menuduh lapan anggota penguat kuasa – terdiri enam PDRM dan dua ATM – di bawah Seksyen 130W Kanun Keseksaan.

“Jika disabitkan kesalahan boleh dikenakan hukuman penjara selama tempoh yang boleh sampai 10 tahun jika disabitkan kesalahan.

“Walau bagaimanapun, dua anggota PDRM gagal hadir dan waran tangkap telah dikeluarkan ke atas mereka. Tarikh sebutan akan datang pada 15 Oktober 2020,” katanya dalam kenyataan, hari ini.

Ayob Khan berkata, tertuduh berumur di antara 24 hingga 53 tahun telah didakwa di hadapan Hakim Mahkamah Sesyen Kota Tinggi pagi ini.

Beliau berkata, pendakwaan kes itu dikendalikan oleh Ketua Unit Jenayah Berat dari Pejabat Peguam Negara, Idham Abd Ghani.

“Seramai 51 ahli kumpulan jenayah terancang turut juga disebut semula pada hari ini di mahkamah sama di bawah Seksyen 130V Kanun Keseksaan.

“Manakala tujuh lagi anggota untuk tindakan jabatan dan empat masih dalam siasatan,” katanya.

Serentak itu, beliau menasihatkan anggota penguat kuasa pelbagai agensi supaya tidak terlibat dan bersekongkol membantu atau menjadi ahli kepada kumpulan jenayah terancang.

Katanya, polis Johor tidak akan bertolak ansur untuk mengambil tindakan ke atas mereka yang terlibat.


Muhyiddin bertemu Jokowi

JAKARTA, 23 Jamadilakhir 1442H, Jumaat – Perdana Menteri Malaysia Tan Sri Muhyiddin Yassin bertemu Presiden Indonesia Joko Widodo untuk mengadakan perbincangan empat mata di istana presiden, Istana Merdeka, di sini pada Jumaat.

Mesyuarat bermula pada pukul 10.50 pagi (11.50 pagi waktu Malaysia) dan dijadual berlangsung selama kira-kira 40 minit dengan pematuhan prosedur operasi standard bagi mengekang penularan wabak COVID-19.

Antara isu yang dijangka dibincangkan dalam mesyuarat berkenaan adalah mengenai masalah berkaitan diskriminasi minyak sawit, jerebu, pelaburan dan perdagangan, pelaksanaan Laluan Hijau Timbal Balik dan kerjasama dalam menangani pandemik COVID-19. – Bernama


Bekas setiausaha politik Mat Sabu didakwa lagi

SHAH ALAM, 6 Rabiulawal 1442H, Jumaat – Bekas setiausaha politik kepada bekas Menteri Pertahanan, Mohamad Sabu didakwa sekali lagi, kali ini di Mahkamah Sesyen di sini hari ini, atas dua pertuduhan menerima suapan berjumlah RM130,000 daripada sebuah syarikat kontraktor, tahun lepas.

Mohd Azhar Che Mat Dali, 49, mengaku tidak bersalah selepas kedua-dua pertuduhan terhadapnya dibacakan di hadapan Hakim Rofiah Mohamad.

Bagi pertuduhan pertama, Mohd Azhar didakwa menerima suapan berjumlah RM50,000 daripada Pengarah Urusan Aqsa Solution Sdn Bhd, Elias Jemadi Tajudin, sebagai upah membantu syarikat FEHM Entity Sdn Bhd untuk dipilih menjadi Rakan Strategik dan Kontraktor Selenggara bagi peralatan perisikan Sistem Prisma Direktorat Peperangan Informasi (DPI) Bahagian Staf Perisikan Pertahanan (BSPP) Kementerian Pertahanan.

Dia dituduh melakukan perbuatan itu di dalam kereta Proton rasmi berwarna kelabu miliknya di Lorong VIP, Lapangan Terbang Antarabangsa Kuala Lumpur (KLIA) di Sepang pada Ogos tahun lepas.

Bagi pertuduhan kedua, Mohd Azhar didakwa menerima suapan berjumlah RM80,000 daripada Elias Jemadi yang juga merupakan Pengarah Urusan FEHM Entity melalui Pengarah Syarikat Ikaira Resources, Zainudin Abdul Majid bagi tujuan sama.

Bagi tuduhan itu, dia didakwa melakukan perbuatan berkenaan di Kota Damansara Driving Range, Petaling Jaya, dekat sini pada penghujung tahun lepas.

Kedua-dua pertuduhan dikemukakan di bawah Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 (Akta 694) dan boleh dihukum di bawah Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan.

Terdahulu, Timbalan Pendakwa Raya SPRM, Mahadi Abdul Jumaat menawarkan jaminan RM30,000 dengan seorang penjamin berserta syarat tambahan melaporkan diri di pejabat SPRM Putrajaya pada setiap minggu pertama bermula bulan depan.

Bagaimanapun, peguam Ariff Azami Hussein, yang mewakili tertuduh memohon mahkamah membenarkan jaminan minimum atas alasan anak guamnya tidak bekerja sejak hujung Februari lepas dan menanggung isteri, tujuh anak termasuk dua masih bersekolah serta ibu mentua.

Mahkamah membenarkan tertuduh diikat jamin RM15,000 bagi kedua-dua pertuduhan dan perlu melaporkan diri di pejabat SPRM Putrajaya pada minggu pertama setiap bulan.

Mahkamah menetapkan 27 November ini untuk pengurusan kes.

Pada 15 Oktober lepas, Mohd Azhar didakwa di Mahkamah Sesyen Kuala Lumpur atas lima pertuduhan meminta dan menerima rasuah berjumlah RM6.35 juta. – Bernama


Imigresen tahan 129 pendatang tanpa izin

KUALA LUMPUR, 18 Rabiulakhir 1443H, Selasa – Seramai 129 pendatang tanpa izin ditahan di sebuah kilang mengeluarkan peralatan besi kerana disyaki tidak memiliki sebarang dokumen sah dan menyalahgunakan dokumen yang dikeluarkan oleh Imigresen.

Ketua Pengarah Imigresen Datuk Khairul Dzaimee Daud berkata mereka yang ditahan dalam serbuan pada 8 malam itu terdiri daripada 110 lelaki dan 19 wanita warga Indonesia, Myanmar, India serta Bangladesh berusia lingkungan 20 hingga 49 tahun.

“Seramai 134 orang telah diperiksa dan 129 daripadanya ditahan kerana didapati tidak mempunyai sebarang dokumen dan ada juga yang menyalahgunakan dokumen yang dikeluarkan.

“Bagi mereka yang tiada dokumen, siasatan akan dijalankan di bawah Seksyen 6(1)(c) Akta Imigresen 1959/63 dan yang didapati menyalahgunakan dokumen pula disiasat di bawah Peraturan 39(b) Peraturan-Peraturan Imigresen 1963,” katanya dalam sidang media operasi penguatkuasaan di Balakong di sini.

Beliau juga berkata program Pelan Rekalibrasi Pendatang Tanpa Izin, Tenaga Kerja yang tamat pada 31 Dis ini tidak akan dilanjutkan.

“Bagi majikan yang mendaftarkan pekerja mereka di dalam portal, walaupun PLKS (Pas Lawatan Kerja Sementara) belum dikeluarkan (dan) sedang diproses, tindakan penguatkuasaan tidak akan dikenakan.

“Saya minta semua majikan mengambil peluang program ini kerana ia akan berakhir pada hujung Disember ini,” katanya.

Khairul Dzaimee juga berkata Jabatan Imigresen telah membuat persiapan rapi bagi memastikan program Laluan Perjalanan Vaksinasi (VTL), yang dijadualkan bermula 29 Nov ini, berjalan lancar.

Beliau berkata ini termasuk persiapan dari segi tenaga kerja seperti sistem Imigresen yang diaktifkan semula selepas ‘berehat’ kira-kira dua tahun akibat pandemik COVID-19.

Sebelum ini, Menteri Besar Johor Datuk Hasni Mohammad pada 18 Nov lepas berkata VTL melalui Tambak Johor dan Laluan Kedua Malaysia-Singapura dibuka serentak dengan VTL antara Lapangan Terbang Changi dan Lapangan Terbang Antarabangsa Kuala Lumpur. – Bernama


Ubah TH kepada sebuah ‘bank’ risiko tidak cermat

PADA 15 Julai 2021 Jemaah Menteri telah memutuskan untuk mengubah status Tabung Haji kepada institusi kewangan Islam di bawah Akta Perkhidmatan Kewangan Islam 2013 (IFSA). Yang mengejutkan semua pihak adalah perubahan ini dilakukan tanpa konsultasi dengan semua pihak berkepentingan (pemegang taruh).

Awam mengetahui bahawa sejak kebelakangan ini Tabung Haji menghadapi pelbagai ujian di sudut pengurusan dan pelaburan. Walaubagaimanapun di dalam kekalutan yang wujud, tujuan asal penubuhan Tabung Haji mencapai objektif membantu dan menguruskan urusan haji umat Islam di Malaysia tampak masih konsisten dan tahap terbaik di peringkat antarabangsa.

Jika dilihat urusan mendapatkan kuota, menguruskan jemaah, membantu jemaah menyimpan bagi urusan haji dijalankan dengan penuh saksama dan hebat. Di mata dunia Islam, mutawwif kita di bawah latihan dan seliaan Tabung Haji cekap dan kompeten. Di sudut ini tabung haji telahpun melaksanakan tujuan dan tanggungjawabnya dengan jaya.

Tabung Haji juga meletakkan subsidi-subsidi yang tinggi bagi menampung kos menunaikan haji setiap tahun bagi memastikan rakyat Malaysia mampu menunaikan haji setiap tahun walaupun simpanan di dalam Tabung Haji tidak mencukupi bagi keseluruhan kos haji. Kos subsidi tersebut ditanggung sepenuhnya oleh Tabung Haji menggunakan pulangan daripada pelaburan yang dilakukan oleh Tabung Haji.

Selain itu, sifat Tabung Haji sebagai tabungan bagi umat Islam melaksanakan haji mempunyai sebuah sisi lain melibatkan urusan simpanan tunai bagi melaksanakan haji (simpanan atas akad wakalah) dan memberikan hasil pelaburan daripada simpanan tunai di dalam bentuk dividen tunai yang dikreditkan ke akaun setiap pendeposit. Hasil pelaburan tunai tersebut bertujuan sebagai bantuan tambahan kepada pendeposit bagi mencukupkan keperluan kos haji pendeposit tersebut.

Tidak dinafikan, dividen Tabung Haji juga merupakan antara dividen yang dinanti-nantikan oleh ramai umat Islam, malah boleh dikatakan bahawa harta umat Islam teramai terkumpul di Tabung Haji. Data pada tahun 2020 mencatatkan pendeposit Tabung Haji seramai 9 juta orang, dan hanya Amanah Saham Berhad berjaya memintas Tabung Haji sebanyak 10.2 juta pemegang unit sahaja. Namun sekiranya kita menganggarkan bahawa hanya 60 peratus (berdasarkan congakan populasi rakyat Malaysia) daripada 10.2 juta orang pemegang unit ASB adalah muslim, maka jelas bahawa bilangan pendeposit Tabung Haji mengatasi bilangan pemegang unit ASB yang dianggarkan muslim sebanyak 50 peratus (anggaran 3 juta) menjadikan Tabung Haji sebagai aset simpanan umat Islam yang paling signifikan. Tambahan dengan usaha Tabung Haji membayarkan zakat bagi pihak pendeposit menjadikan dividen Tabung Haji lebih menarik daripada dividen pelaburan yang lain.

Persoalan yang timbul, mengapa perlu di bawah Bank Negara Malaysia dan di bawah akta yang spesifik seperti IFSA dan FSA?. Keputusan Jemaah Kabinet tersebut menyaksikan empat (4) persoalan kritikal dan penting tidak dijawab terlebih dahulu seperti berikut:

1. Adakah kedudukan dan segala fungsi Tabung Haji dapat dilaksanakan di bawah IFSA dan FSA? Sedangkan limitasi IFSA dan FSA yang mengehadkan perniagaan kepada sektor kewangan, malah melarang pelaburan terus ke dalam sektor hartanah, pertanian, perhotelan dan seumpanya melainkan melalui pengurus dana lain bakal mengehadkan potensi Tabung Haji. Malah yang lebih menakutkan, penerangan terperinci berkaitan impak Tabung Haji diletakkan di bawah IFSA dan FSA tidak didebatkan dan dinyatakan dengan jelas. Apa akan terjadi kepada fungsi membangunkan harta umat Islam melalui pelbagai aset? Apakah impak akta tersebut kepada aset-aset sedia ada Tabung Haji? Adakah semua aset tersebut perlu direkonsiliasi dan dicairkan kerana tidak menepati akta IFSA dan FSA? Adakah perkara ini akan memberi impak negatif terhadap Tabung Haji ataupun positif? Bagaimana pula ingin merawat isu aset yang belum matang dan memerlukan masa untuk melepas ‘j-curve’ di dalam ekuiti persendirian dan hartanah?.

2. Kedua, apa akan terjadi kepada fungsi Tabung Haji membantu jemaah haji umat Islam di mana di dalam logis dan adat perbankan dan kewangan, membantu jemaah haji melalui subsidi akan hanya dilihat sebagai ‘picisan’ CSR yang perlu dilakukan bagi mengelakkan ‘bracket-bracket’ tertentu di dalam percukaian. Malah dividen tambahan kepada mereka yang belum menunaikan haji juga akan dilihat sebagai liabiliti tambahan yang tidak semenggah untuk ditanggung. Perkiraan dividen pula akan ditanda araskan (benchmarked against) instrumen kewangan pendapatan tetap yang lain, sedangkan perkiraan terkini mengambil kira prestasi pelaburan serta keperluan membantu umat Islam menunaikan haji. Adakah keuntungan Tabung Haji akan berjalan seperti bank-bank yang lain? Di manakah kedudukan niat umat Islam yang meletakkan simpanan untuk naik haji ketika itu?

3. Pengurusan Tabung Haji mengagihkan tenaga pekerja dan sukarelawan Tabung Haji melibatkan urusan haji dan mutawwif sebagai ‘core business’, adakah selepas ini akan dikira sebagai liabiliti dan pembaziran tenaga sebuah institusi kewangan? Di dalam dunia institusi kewangan, hakikat yang pahit adalah unit yang menjana keuntungan (business unit) akan dilihat sebagai ‘critical worker’ kepada institusi tersebut dan selainnya akan menjadi kelas kedua sedangkan Tabung Haji sentiasa tidak lokek melaburkan kepada pembinaan mutawwif, menaiktaraf servis haji, dan menguruskan jemaah dengan tahap terhebat walaupun logis dunia kewangan sekular menilai semua ini sebagai kos yang tidak patut dilaburkan! Perubahan akta pasti merubah ‘nature”’ sesebuah organisasi, termasuk perubahan hala tuju lembaga pengarah sehinggalah kepada ‘business conduct’ yang akan dilakukan oleh organisasi tersebut. Adakah selepas ini Tabung Haji hanyalah Tabung/Bank untuk mengumpul dana menunaikan haji dan tidak lagi berperanan sebagai organisasi pengurusan haji yang terutuh di persada dunia Islam!

4. Persoalan keempat, dengan insaf kita memahami bahawa Tabung Haji jauh daripada sempurna dan menghadapi cabaran pengurusan dan pelaburan, adakah meletakkan di bawah Bank Negara Malaysia akan menyelesaikan semua masalah tersebut? Tidakkah wujud organisasi lain yang tidak diletakkan di bawah Bank Negara Malaysia di bawah akta IFSA dan FSA namun masih mampu memberikan pelaburan yang baik seperti PNB, KWSP, dan Khazanah. Begitu juga kedudukan badan berkanun lain yang mempunyai tahap pengurusan yang cemerlang menggunakan ISO-ISO terkini tanpa perlu diletakkan di bawah Bank Negara Malaysia. Adakah semua solusi selain meletakkan di bawah Bank Negara Malaysia yang kontroversi telah dipertimbangkan (exhausted all available options)?

Selagi mana empat persoalan ini tidak dijawab, risiko mengubah Tabung Haji kepada sebuah ‘bank’ adalah risiko yang tidak cermat dan tampak terburu-buru. Mengapa perlu terburu-buru di dalam menguruskan sebuah institusi milik umat Islam yang amat kritikal melibatkan rukun Islam ke-5?.

Mengapa terburu-buru, adakah wujud tujuan lain? Jarang perkara terburu-buru berjaya menghasilkan hasil yang baik. Itulah sunnatulah sehingga Nabi berdoa dijauhkan daripada sifat gopoh dan terburu-buru. Tambahan dengan krisis COVID-19, andai kegopohan kita merosakkan Tabung Haji sebagai harta umat Islam, adakah mampu untuk dirawat dibangunkan semula? Penuh dengan risiko yang tidak patut diambil, hasbunallah wani’mal wakeel.

Ustaz Mohd Suhail Mohd Sufian
Naib Pengerusi Majlis Ulama Islam ISMA (MUIS)


MB Pahang kecewa segelintir ADUN sokong peneroka haram

KUANTAN, 5 Jamadilawal 1443H, Jumaat – Menteri Besar Pahang, Datuk Seri Wan Rosdy Wan Ismail hari ini, meluahkan rasa kecewa dengan segelintir Ahli Dewan Undangan Negeri (ADUN) yang seolah menyebelahi peneroka haram.

Beliau berkata, walaupun perlu menjadi suara kepada rakyat, namun bak kata orang lama ‘kalau hendak menurut biarlah berakal dan kalau hendak mengikut biarlah pintar’ selain menjadi tanggungjawab pemimpin mengajak rakyat menghormati undang-undang.

Sehubungan itu, beliau menegaskan kerajaan negeri tetap mempertahankan prinsip kedaulatan undang-undang dan tidak sesekali bertolak ansur dengan peneroka tanah haram, walau apa juga alasan mereka berikan.

“Pemilikan tanah oleh mana-mana individu harus diselesaikan mengikut lunas undang-undang. Dalam hal ini, saya menyeru semua wakil rakyat agar dapat memberikan penerangan dan pencerahan kepada mereka yang terlibat dengan penerokaan tanah haram.

“Sama ada dari segi perundangan dan etika kerana itu tanggungjawab kita sebagai pemimpin,” katanya semasa menggulung perbahasan Rang Undang-Undang Enakmen Perbekalan (2022) 2021 pada persidangan Dewan Undangan Negeri (DUN) Pahang di Wisma Sri Pahang, di sini hari ini.

Dalam perkembangan lain, Wan Rosdy berkata, Pelan Transformasi Pengurusan Air Pahang Berhad (PAIP) bagi memperbaiki perkhidmatan bekalan air di negeri ini, menyasarkan keperluan anggaran kos sebanyak RM4 bilion dan akan dilakukan secara berperingkat.

Kos itu, menurut beliau merangkumi keperluan untuk menjadi sumber air mentah, meningkatkan kapasiti loji rawatan air, menaik taraf sistem simpanan dan penggantian paip jenis simen asbestos di samping memastikan kadar air tanpa hasil (NRW) yang mampan.

Setakat ini, PAIP dan kerajaan negeri telah berjaya mendapatkan peruntukan RM2.1 bilion yang telah diluluskan bagi tujuan tersebut.

Bagi menyeimbangkan pembangunan di Pahang Barat yang agak ketinggalan daripada daerah lain, Wan Rosdy berkata, Unit Pembangunan Wilayah Ekonomi Pahang Barat Plus ditubuhkan awal tahun ini, telah menjalankan kajian dan mencadangkan lima kluster utama bagi meningkatkan ekonomi di daerah terlibat.

Kluster tersebut ialah pelancongan, pertanian, perkayuan, mineral dan perkhidmatan yang mana Wan Rosdy optimis cadangan intervensi keberhasilan segera, jangka pendek, jangka sederhana dan jangka panjang yang akan dilaksanakan dapat mengecilkan jurang pembangunan antara Pahang Timur dan Pahang Barat.

Mengulas mengenai Pahang Corporation Sdn Bhd (Pahang Corp) yang dibangkitkan Lee Chean Chung (PH-Semambu), Wan Rosdy berkata, syarikat yang diperbadankan pada 21 Mac 2019 itu masih aktif dan adalah syarikat induk milik penuh kerajaan negeri – yang berperanan sebagai syarikat cabang pelaburan bagi menceburi perniagaan baharu dan sektor strategik berpotensi pulangan kompetitif.

“Antara aktiviti perniagaan utama kumpulan Pahang Corp ialah pengurusan sumber aset kerajaan, perkhidmatan pengurusan korporat, pengurusan sumber air dan tenaga, pengurusan infrastruktur utiliti dan pembangunan ekonomi digital dan internet perkara (IoT),” katanya.

Lima anak syarikat Pahang Corp pula ialah Pahang Corporate Management Services Sdn Bhd, Pahang Water and Energy Resources Sdn Bhd, Pahang Orang Asli Corporation Sdn Bhd, Koridor Utiliti Pahang Sdn Bhd dan Pahang Go Sdn Bhd dengan semua kecuali Pahang Go mencatatkan keuntungan dalam prestasi kewangan mereka.

Dalam perkembangan lain, Wan Rosdy berkata, kerajaan negeri bercadang memberi insentif kewangan kepada semua ADUN sebagai penghargan kepada meraka, namun nilainya masih belum ditentukan dan tertakluk kepada persetujuan ahli dewan.

Persidangan bersambung pada tarikh yang akan ditentukan kelak. – Bernama


Kerajaan lemah, tunduk desakan MCA-DAP ubah SOP Tahun Baharu Cina

Oleh Siti Hafidah Abd Ghaffar

BANGI, 26 Jamadilakhir 1442H, Isnin – Selepas menerima kritikan daripada pemimpin parti berasaskan kaum, MCA dan DAP – prosedur operasi standard (SOP) sambutan Tahun Baharu Cina yang dipertikai sebelum ini telah ditambah baik.

Tindakan itu sekali gus memperlihatkan kerajaan Perikatan Nasional (PN) yang didominasi parti Melayu kini masih lemah.

Ini kerana, PN bukan sahaja tunduk kepada desakan MCA dan DAP berhubung perkara itu, malah menunjukkan ketidakcekapan kerajaan dalam membuat SOP yang efisien.

Ketua Penerangan Angkatan Pemuda-Pemudi BERJASA (ANGKASA), Asyraf Badhrul secara sinis berkata, sekiranya semua perkara telah dipertimbangkan di peringkat awal dan persediaan rapi dibuat, sepatutnya SOP yang mapan boleh diperkenalkan dan dipertahankan – jika dipersoal.

“Namun kita lihat SOP yang berubah-ubah, adalah cerminan kepada SOP yang ‘hentam ikut suka’ sahaja.

“Akibatnya, kerajaan semakin nampak lemah dan tunduk dengan desakan, dan DAP mahupun MCA sekali lagi menjadi ‘hero wayang’ kepada masyarakat Cina,” katanya ketika dihubungi Ismaweb.net, hari ini.

Pada masa sama, Asyraf yakin wujud kerjasama antara DAP dan MCA di belakang tabir dalam isu-isu membabitkan kaum Cina.

“DAP dan MCA bekerjasama dengan baik di belakang tabir. Apabila isu kaum Cina menjadi perhatian, kita dapat lihat kesatuan dua parti politik ini,” katanya.

Katanya lagi, tindakan DAP yang lantang bersuara mengutamakan kaum Cina sahaja terbukti parti itu rasis.

“Walaupun mereka sering melaungkan kesamarataan dan kononnya menjaga kepentingan semua kaum, ternyata apabila keadaan tidak berpihak pada kaum Cina, mereka akan lebih lantang bersuara dan membuat desakan bertalu-talu.

“Di manakah mereka ketika SOP Thaipusam diperkenalkan? Adakah mereka ‘sebising’ sambutan perayaan Tahun Baharu Cina? Begitu juga pada waktu Hari Raya, dan sebagainya,” soalnya.

Terdahulu, SOP perayaan berkenaan menyatakan aktiviti ziarah dan jamuan makan besar keluarga hanya untuk seisi keluarga dalam rumah yang sama sahaja.

Bagaimanapun, SOP yang dibuat hasil perbincangan dengan pelbagai pihak itu mendapat bantahan dari pemimpin MCA dan DAP, lantas menggesa kerajaan menyemak semula dan melakukan penambahbaikan.

Bagaimanapun semalam, Mesyuarat Teknikal Majlis Keselamatan Negara (MKN) meluluskan penambahbaikan SOP sambutan perayaan itu.

Makan besar keluarga pada malam Tahun Baharu Cina (11 Februari) dibenarkan dengan tidak melebihi 15 orang ahli keluarga terdekat, yang tinggal dalam zon lingkungan 10 kilometer radius tanpa rentas daerah dan negeri.


Pihak berkuasa berlaku zalim kepada Asri Janggut: PEMBELA

BANGI, 20 Zulhijjah 1441H, Isnin – Pemilik perniagaan Hot Burger Malaysia, Mohd Asri Hamid yang mendedahkan, kewujudan kegiatan judi dan penjualan rokok seludup di Bandar Baru Sungai Buloh sewajarnya dilindungi dan bukan menjadi sasaran pihak berkuasa.

Naib Pengerusi PEMBELA, Ustaz Masrizi Sat berkata, tindakan Mohd Asri yang seolah-olah menegur perkara tidak betul sepatutnya diucapkan terima kasih atau sekurang-kurangnya diberi perlindungan keselamatan.

“Apabila saya melihat perkara ini, ia sudah menjadi kezaliman. Pihak berkuasa berlaku zalim menindas orang yang mangsa (ketika) COVID-19. Menindas bangsa pribumi kita sendiri.

“Maka, sudah tentu bila berlaku kezaliman dan penindasan kami dari pergerakan gabungan NGO-NGO Islam dan juga pelbagai lagi mereka yang berpegang kepada prinsip amar mahruf nahi mungkar tidak akan berdiam diri,” tegasnya menerusi siaran langsung yang disiarkan di Facebook PEMBELA, hari ini.

Mohd Asri yang dikenali Asri Janggut sebelum ini mendakwa, wujud beberapa premis judi serta gerai peniaga warga Indonesia keturunan Aceh yang menjual rokok seludup di sekitar Jalan Besar Bandar Baru Sungai Buloh.

Pendedahannya menerusi tiga siaran langsung di Facebook Hot Burger Malaysia tular sejak, kelmarin.

Bagaimanapun, Ketua Polis Daerah Sungai Buloh, Superintendan Shafa’aton Abu Bakar menafikan, dakwaan itu dan berkata ia satu fitnah yang mendatangkan keresahan dalam kalangan masyarakat dan menjatuhkan reputasi PDRM.

Dalam perkembangan berkaitan, Ustaz Masrizi menyarankan, supaya NGO menjadi satu badan yang memainkan peranan semak dan imbang membantu pembuat dasar serta pelaksana.

Beliau berkata, ini supaya operasi pihak berkuasa dapat dibaiki kelemahannya dan ditingkatkan pretasi serta kualiti.

Selain itu, katanya, tuntutan PEMBELA kepada Perdana Menteri nanti turut mencadangkan penubuhan majlis pemulihan atau pemantapan integriti penguatkuasaan diwujudkan dengan menggabungkan ulama, pakar NGO, SPRM, penguat kuasa dan jabatan integriti agensi.

Saranan itu berikutan masalah gejala sosial dan intergriti yang begitu teruk terutamanya rasuah, penyalahgunaan kuasa dan subahat kepada pengkhianat negara yang berlaku begitu banyak lagi tenat, katanya.


Kes COVID-19 global kini melebihi 32 juta

NEW YORK, 7 Safar 1442H, Jumaat – Kes COVID-19 global kini sudah melebihi 32 juta pada Khamis, lapor agensi berita Xinhua.

Menurut Johns Hopkins University, jumlah kes global mencecah 32,048,333, dengan setakat ini sudah meragut 979,454 nyawa.

Amerika Syarikat kekal negara yang melaporkan paling banyak kes dan kematian, masing-masing berjumlah 6,962,333 dan 202,467. India pula mencatatkan 5,732,518 kes. Brazil melaporkan 4,624,268 kes dan 138,974 kematian, jumlah korban kedua tertinggi di dunia.

Negara dengan lebih 700,000 kes termasuk Rusia, Colombia, Peru, Mexico dan Sepanyol. Sementara itu negara lain yang menyaksikan korban melebihi 35,000 orang antaranya India, Mexico, Britain dan Itali. – Bernama


Daging diimport perlu pengesahan halal: Jakim

BANGI, 18 Rabiulakhir 1442H, Jumaat – Malaysia menetapkan pengimportan daging dan produk daging hanya dibenarkan daripada abatoir atau loji pemprosesan diluluskan Jabatan Perkhidmatan Veterinar (JPV) Malaysia dan Jabatan Kemajuan Islam Malaysia (Jakim).

Timbalan Ketua Pengarah (Operasi), Datuk Abdul Aziz Jusoh berkata, daging dan produk daging yang diimport masuk perlu pengesahan halal daripada badan pensijilan halal luar negara yang diiktiraf oleh Jakim.

Selain itu, pengimport juga perlu mengemukakan bersama sijil kesihatan daripada pihak berkuasa veterinar negara pengeksport.

“Pengimport juga perlu mengemukakan kelulusan permit import daripada pihak MAQIS sebelum daging dan produk daging tersebut dibenarkan masuk kepasaran negara ini,” katanya dalam satu kenyataan, hari ini.

Sebelum ini, media melaporkan taktik jahat kartel yang menyeludup daging sejuk beku dan kemudiannya dibungkus semula dengan logo pengesahan halal serta menjualnya ke pasaran seluruh Malaysia.

Taktik tersebut terbongkar dalam satu serbuan bersepadu pihak berkuasa di sebuah Gudang di Senai, Johor Bahru baru-baru ini.

Dalam pada itu, Abdul Aziz berkata, Jakim menzahirkan setinggi-tinggi penghargaan kepada agensi yang melaksanakan operasi bersepadu perihal dagangan halal yang dipercayai digunakan sindiket penyeludupan masuk daging sejuk beku.

Antara yang terbabit dalam operasi adalah Kementerian Perdagangan Dalam Negeri dan Hal Ehwal Pengguna (KPDNHEP) Putrajaya dan Johor, Jabatan Perkhidmatan Kuarantin dan Pemeriksaan Malaysia (MAQIS), Jabatan Kastam Diraja Malaysia (JKDM) Johor, Bahagian Pengurusan Halal Jakim serta Jabatan Agama Islam Negeri Johor (JAINJ).

“Jakim komited untuk memberikan kerjasama kepada semua agensi penguatkuasa dan menyeru orang awam untuk terus menyalurkan sebarang maklumat berkaitan isu-isu penyalahgunaan logo halal,” katanya.

Terdahulu, Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata, Jakim akan melakukan pemantauan berterusan melalui kerjasama dengan badan dan kementerian terbabit serta kerajaan negeri masing-masing bagi memastikan isu kehalalan itu jelas.

Beliau turut memaklumkan, tiada laporan mengaitkan pembabitan pegawai Jakim berhubung isu penyeludupan daging sejuk beku yang menipu label halal, diterima setakat ini.


Indonesia catat 2,266 kes positif COVID-19 dalam tempoh 24 jam

JAKARTA, 1 Muharram 1442H, Khamis – Indonesia melaporkan 2,266 kes baharu jangkitan COVID-19 dalam tempoh 24 jam di republik itu, menjadikan jumlah keseluruhan sebanyak 147,211 kes dengan 79,484 pesakit masih dalam pemantauan virus itu.

Berdasarkan data yang disiarkan di laman sesawang rasmi pemerintah Indonesia berkenaan COVID-19, bagi tempoh 12 tengah hari semalam sehingga 12 tengah hari ini juga, sebanyak 72 lagi kematian berlaku, menjadikan jumlah kematian keseluruhan kini meningkat kepada 6,418 orang.

Bagi tempoh 24 jam itu, provinsi Jakarta mencatatkan 594 kes positif baharu, dengan 19 lagi kematian.

Provinsi Jakarta kini mencatatkan kes positif keseluruhan tertinggi iaitu 31,610 kes, diikuti Jawa Timur (29,257) dan selebihnya di 32 provinsi yang lain.

Provinsi Jawa Timur mencatatkan jumlah kematian keseluruhan tertinggi iaitu 2,098 orang, diikuti Jakarta (1,048), Jawa Tengah (813), Sulawesi Selatan (347) dan selebihnya di wilayah-wilayah lain di Indonesia. – Bernama


Malaysia pada landasan tepat pulih ekonomi, perkuat hubungan negara luar: PM

DOHA, 26 Syaaban 1443H, Selasa – Perdana Menteri, Datuk Seri Ismail Sabri Yaakob memberi jaminan bahawa Malaysia berada pada landasan yang betul bagi memulihkan semula ekonomi negara, serta hubungan dengan negara luar yang selama ini ‘agak jauh’ akibat penularan COVID-19.

Katanya, beliau sendiri telah mula melakukan lawatan ke negara-negara ASEAN seperti Thailand, Brunei dan Singapura, untuk merapatkan semula ikatan dengan negara-negara tersebut, diikuti dengan negara-negara Timur Tengah seperti Qatar dan Emiriyah Arab Bersatu.

Ismail Sabri berkata, perkara ini penting bagi menarik pelaburan asing, yang akan membantu proses pemulihan ekonomi berjalan seperti yang dirancangkan.

“Kerajaan tidak mahu melihat ada gangguan dalam proses tersebut, yang kita anggap satu tugas besar demi menjamin kebajikan rakyat dan negara,” katanya pada Majlis Perjumpaan Keluarga Malaysia di Doha malam ini.

Kira-kira 200 rakyat Malaysia yang berada di Qatar hadir ke majlis tersebut.

Turut hadir Menteri Kanan Perdagangan Antarabangsa dan Industri, Datuk Seri Mohamed Azmin Ali, Menteri Luar, Datuk Seri Saifuddin Abdullah, Menteri Pembangunan Luar Bandar, Datuk Seri Mahdzir Khalid, Timbalan Menteri Kerja Raya, Datuk Arthur Joseph Kurup dan Pengerusi Felda, Datuk Seri Idris Jusoh.

Turut hadir pada majlis itu Duta Besar Malaysia ke Qatar, Zamshari Shaharan.

Dalam ucapan aluannya, Zamshari berkata, terdapat kira-kira 4,580 rakyat Malaysia dari pelbagai bangsa berada di Qatar, yang kebanyakannya adalah ahli perniagaan dan golongan profesional dalam pelbagai bidang termasuk pengurusan, teknikal, kejuruteraan dan juga industri minyak dan gas.

“Dengan Doha menjadi tuan rumah kepada Piala Dunia 2022 pada November, rakyat Malaysia di Doha juga boleh menjadi ‘duta’ dan ‘menteri luar’, bagi mempromosikan Malaysia dan kepelbagaian budayanya kepada dunia,” katanya.

Hari ini, Perdana Menteri akan mengadakan pertemuan dengan Emir Qatar Sheikh Tamim Bin Hamad Al Thani, sebelum menghadiri majlis makan tengah hari di Amiri Diwan.

Memperkukuh kerjasama Malaysia-Qatar yang terjalin sejak sekian lama, merupakan antara agenda utama dan kedua-dua pemimpin dijangka mencarta jalan ke arah kolaborasi ekonomi serta usaha pemulihan pascapandemik, selain bertukar pandangan mengenai isu antarabangsa yang mempunyai kepentingan bersama.

Ini merupakan lawatan rasmi pertama Ismail Sabri ke Qatar selepas dilantik sebagai Perdana Menteri ke-9 Malaysia pada 21 Ogos tahun lepas. – Bernama


Terengganu benar ibadah korban, akikah di rumah

KUALA TERENGGANU, 13 Zulkaedah 1443H, Isnin – Umat Islam di Terengganu dibenar menjalankan ibadah korban dan akikah sempena Aidiladha di perkarangan rumah, masjid atau surau.

Ibadah itu juga boleh dilakukan di rumah sembelihan Jabatan Perkhidmatan Veterinar (JPV), rumah sembelihan swasta yang berlesen atau kawasan lapang.

Yang Dipertua Majlis Agama Islam dan Adat Melayu Terengganu (MAIDAM), Datuk Shaikh Harun Shaikh Ismail berkata, keputusan itu dibuat selepas perbincangan dengan Mufti Terengganu, Jabatan Kesihatan negeri, Majlis Keselamatan Negara (MKN) dan Jabatan Perkhidmatan Veterinar.

Katanya, pada tahun ini, jumlah ternakan untuk korban dan akikah di samping petugas terbabit tidak dihadkan.

“Sehubungan itu, kita minta semua pihak mematuhi prosedur operasi standard (SOP) ditetapkan dan mana-mana masjid, surau atau premis yang ditutup di bawah Akta Pencegahan dan Pengawalan Penyakit Berjangkit dilarang membuat sebarang aktiviti sepanjang tempoh berkenaan,” katanya dalam kenyataan.

Shaikh Harun berkata, Jabatan Hal Ehwal Agama Terengganu (JHEAT) akan mengeluarkan garis panduan dan SOP pelaksanaan ibadah korban dan akikah yang lengkap untuk rujukan semua pihak.

Selain itu, katanya, solat sunat Aidiladha boleh dilaksanakan di masjid atau surau mengikut SOP MAIDAM pada 20 Mac lalu.


Lapangan terbang Damsyik tak operasi akibat serangan Israel

DAMSYIK, 9 Jamadilakhir 1444H, Isnin – Serangan udara negara pengganas Israel membunuh sekurang-kurangnya dua askar Syria dan menyebabkan lapangan terbang antarabangsa utama negara itu tidak beroperasi.

Tentera Syria dalam satu kenyataan yang disiarkan agensi berita rasmi SANA berkata, serangan udara itu – yang menyasarkan Lapangan Terbang Antarabangsa Damsyik dan sekitarnya – berlaku kira-kira jam 2 pagi waktu tempatan pada Isnin.

“Serangan itu mengorbankan dua askar manakala dua lagi cedera bahkan beberapa kerugian material serta menyebabkan lapangan terbang itu tidak beroperasi,” katanya.

Tiada kenyataan segera daripada Israel berhubung serangan itu setakat ini.

Insiden itu menandakan kali kedua Lapangan Terbang Antarabangsa Damsyik tidak beroperasi dalam tempoh kurang setahun.

Pada 10 Jun lalu, serbuan udara Israel yang menyasarkan lapangan terbang menyebabkan kerosakan besar pada infrastruktur dan landasan.

Ia dibuka semula dua minggu kemudian selepas pembaikan.

Israel telah melakukan ratusan serbuan ke atas sasaran di dalam kawasan yang dikawal kerajaan di Syria sejak beberapa tahun kebelakangan ini tetapi jarang mengakui atau membincangkan operasi sedemikian.

Meskipun mengakui, negara haram menyasarkan pangkalan kumpulan bersenjata sekutu Iran, seperti Hizbullah Lubnan yang menghantar ribuan pejuang untuk menyokong tentera Presiden Syria, Bashar al-Assad. – Agensi


Fungsi kerajaan boleh terjejas jika ‘sibuk’ tonjol parti

Oleh Zuhayati Yazid

BANGI, 6 Safar 1445H, Rabu – Penggunaan logo parti politik pada replika cek sumbangan untuk urusan berkaitan kerajaan hanya memberi kesan buruk dan menjejaskan fungsi sebenar Kerajaan Persekutuan.

Justeru, tindakan DAP memaparkan logonya dan Pakatan Harapan (PH) pada replika cek sumbangan kepada beberapa Sekolah Jenis Kebangsaan Cina (SJKC) dan Sekolah Menengah Kebangsaan (SMK) di Perak, disifatkan amat tidak wajar.

Felo Kanan Akademi Penyelidikan Strategik Nusantara, Dr Azmi Hassan berkata, sumbangan itu adalah daripada Kementerian Pendidikan (KPM), bukan parti politik.

“Jika Kerajaan Persekutuan itu terdiri daripada PH sahaja mungkin ini tidak menimbulkan isu, lagipun ia untuk kegunaan SKJC dan DAP sebenarnya ingin meraihkan labanya (keuntungan).

“Tetapi masalahnya selain PH, ada 18 lagi entiti dalam kerajaaan hari ini, (maka) tidak seharusnya ditonjolkan DAP sahaja yang mendapat manfaat daripada sumbangan ini, tetapi kena memikirkan entiti lain yang turut menerajui kerajaan pada masa ini,” katanya ketika dihubungi Ismaweb.net, hari ini.

Sebelum ini, tular gambar majlis sumbangan cek kepada beberapa sekolah di Perak yang mencetuskan kritikan selepas lambang DAP dan PH dipaparkan bersama jata negara pada replika cek berkenaan.

Selain itu, Menteri Pembangunan Kerajaan Tempatan, Nga Kor Ming turut dilihat pada majlis penyerahan sumbangan berkenaan.

Mengulas lanjut, Dr Azmi berkata, kerajaan dan menteri tidak sewajarnya hanya memikirkan kepentingan parti semata-mata, sebaliknya mengambil kira peranan kerajaan secara keseluruhan.

“Kalau masing-masing nak tonjol parti sendiri memang kerajaan itu akan tenggelam, maknanya masing-masing akan perjuangkan untuk penyokong-penyokong mereka sahaja,” katanya.

Berita berkaitan;


Indonesia mungkin jadi tempat varian baharu lebih ganas membiak

JAKARTA, 13 Zulhijjah 1442H, Jumaat – Gelombang penularan COVID-19 yang berlaku sangat pantas dengan skala lebih besar di Indonesia berkemungkinan akan mewujudkan tempat bagi varian baharu untuk membiak.

Pakar penyakit berjangkit seluruh dunia memberi amaran bahawa Indonesia berpotensi menjadi tempat membiak varian baharu yang akan merebak dan membawa maut berbanding varian Delta.

Minggu lalu, Indonesia melepasi India dan Brazil, menjadi negara yang melaporkan jumlah kes harian tertinggi di dunia. Pada hari Khamis, Nusantara melaporkan lebih dari 49,500 kes baru dan 1,449 kematian.

“Varian baharu selalu muncul di wilayah atau negara yang tidak dapat mengendalikan wabak,” kata ahli epidemiologi Indonesia, Dicky Budiman, yang meneliti varian coronavirus di Griffith University di Australia.

Pertubuhan Kesihatan Sedunia (WHO) berkata, jika lebih daripada 5 peratus ujian disahkan positif, wabak itu akan menjadi tidak terkawal.

Di Indonesia, angka jangkitan terkini dicatatkan lebih tinggi berbanding 10 peratus selama 16 bulan pada awal pandemik, kini lebih tinggi daripada 30 peratus.

“Anda dapat membayangkan betapa tinggi kemungkinan Indonesia untuk membuat varian baharu atau varian super COVID-19,” katanya.

Sementara itu, pengarah di Institut Eijkman, sebuah organisasi kerajaan yang mengkaji penyakit berjangkit tropikal, Amin Soebandrio mengatakan, sementara tidak ada varian baharu yang muncul di Indonesia, sikap berjaga-jaga sangat penting.

“Dengan meningkatnya kes, kami tidak dapat menyangkal hal itu mungkin berlaku dan harus menilai dengan teliti untuk mengenali varian baharu secepat mungkin setelah ia muncul,” katanya. – Agensi


Kes baharu turun kepada 3,733 hari ini

KUALA LUMPUR, 27 Ramadan 1442H, Ahad – Selepas dua hari Malaysia merekodkan kes COVID-19 harian lebih 4,000, angka kes baharu dalam tempoh 24 jam lepas kembali menunjukkan penurunan dengan mencatatkan 3,733 kes.

Ketua Pengarah Kesihatan Tan Sri Dr Noor Hisham Abdullah menerusi hantaran di laman Twitternya berkata dalam tempoh itu, Selangor masih merekodkan jumlah kes harian tertinggi dengan 1,278 kes diikuti Sarawak (454), Johor (365) dan Kuala Lumpur (338).

Pulau Pinang pula mencatat 280 kes, Kelantan (254), Negeri Sembilan (205), Kedah (176), Pahang (100), Perak (80), Sabah (61), Melaka (66), Putrajaya (20), Labuan (enam), dan Perlis hanya satu kes. – Bernama


Sejak bila berjudi jadi hak asasi bukan Islam?

BANGI, 9 Rabiulakhir 1443H, Ahad – Sudah dijangka langkah Kedah tidak lagi memberi kelulusan lesen premis perjudian dan menghadkan aktiviti penjualan arak di seluruh negeri – berkuat kuasa serta-merta – menerima bantahan segelintir pihak.

Buktinya, Timbalan Ketua Menteri II Pulau Pinang, P Ramasamy mendakwa keputusan kerajaan Kedah bertujuan mengawal orang bukan Islam dan menafikan hak mereka.

“Sekiranya kerajaan negeri mahu melarang orang Islam pergi ke kedai-kedai judi saya tiada apa-apa yang boleh diperkatakan, tetapi kerajaan negeri atau pihak berkuasa tempatan tiada hak untuk menafikan hak mereka yang bukan Islam untuk ke kedai judi.

“Mengapa ketaksuban ini berlaku terhadap orang bukan Islam? Bukankah mereka rakyat yang telah membayar cukai mereka?

“Apakah kesalahan yang telah mereka lakukan terhadap (Menteri Besar Kedah) Muhammad Sanusi Md Nor sehingga mereka dihukum?,” katanya.

Menempelak dakwaan pemimpin DAP itu, pemerhati politik, Prof Madya Dr Muhammad Fathi menganggap kenyataan P Ramasamy seolah-olah menghina masyarakat bukan Islam dalam negara ini.

“Sejak bila berjudi menjadi hak asasi bukan Islam.

“Semua agama larang penganutnya berjudi. Semua orang… menerima hakikat bahawa judi tidak baik untuk budaya masyarakat. Tiba-tiba dia nak membela judi,” katanya menerusi hantaran di Facebook beliau hari ini.

Sebelum ini, kerajaan negeri Kedah memutuskan untuk tidak lagi meluluskan lesen perjudian kepada mana-mana premis perjudian di negeri ini, bagi memastikan negeri itu bebas daripada aktiviti tersebut pada masa akan datang.

Menteri Besar, Datuk Seri Muhammad Sanusi Md Nor berkata, menerusi Mesyuarat Khas Exco Kerajaan Negeri minggu lepas, semua 12 pihak berkuasa tempatan (PBT) di negeri ini tidak akan memperbaharui lesen premis perjudian sedia ada.

Kerajaan negeri juga membuat keputusan untuk mengehadkan penjualan minuman keras secara terbuka di negeri itu, terutama di kawasan-kawasan yang tidak mendapat permintaan seperti luar bandar.


Dr Zulkifli nasihat Anwar pelihara Islam sepenuh jiwa raga

BANGI, 30 Rabiulakhir 1444H, Jumaat – Datuk Seri Dr Zulkifli Mohamad al-Bakri menasihati Datuk Seri Anwar Ibrahim supaya berhati-hati dengan penasihat yang jahat (bitanah al-su’).

Ini kerana menurut bekas Menteri di Jabatan Perdana Menteri (Hal Ehwal Agama) itu, golongan berkenaan mampu menaikkan serta menjatuhkan Perdana Menteri ke-10.

Dr Zulkifli mengingatkan bahawa Malaysia adalah negara umat Islam yang dihormati dunia, justeru Anwar perlu menghargai pengorbanan dan perjuangan generasi terdahulu yang mengangkat nama Malaysia di mata dunia.

“Andalah penerus dan penentunya.

“Peliharalah Islam di tanah air ini dengan sepenuh jiwa raga,” katanya dalam kenyataan di Facebook beliau, malam tadi.

Dalam pada itu, beliau menjunjung kasih Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah serta Majlis Raja-Raja atas hikmah dan kebijaksanaan memutuskan kemelut pasca-Pilihan Raya Umum ke-15 (PRU15).

“Kepada yang belum berjaya, ia bukanlah penamat segala-galanya. Insya-Allah ada takdir yang lebih baik untuk mereka yang terus bersabar, ikhlas, dan istiqamah. Malaysia tak akan berjaya tanpa pembangkang yang melakukan semak dan imbang dengan teliti.

“Kepada rakyat Malaysia – semua bangsa dan agama – inilah yang telah kita lalui pada PRU15 yang lalu. Tarik nafas dan terima apa jua keputusan dengan lapang dada.

“Menang tidak megah, kalah tidak rebah. Hentikan budaya memaki hamun antara satu sama lain. Usah jadikan masa ini untuk ‘membalas dendam’,” katanya.


Bongkar kes tanah haram: Pengadu diugut bukan perkara baru

SAYA ada terbaca rintihan seorang wartawan veteran, iaitu Tuan Khaidir Ahmad yang didakwa ditekan apabila membuat pembongkaran bersiri tanah-tanah haram di serata negeri Pahang.

Beliau berkata, pejabat tanah sendiri telah membuat laporan polis terhadapnya yang telah membongkar pelbagai perkara.

Kita semua tahu yang terdapat pelbagai kontroversi yang melibatkan pejabat tanah berdasarkan kes-kes yang telah berlaku sebelum ini.

Sepatutnya pihak pejabat tanah bersikap profesional iaitu dengan bekerjasama dengan ‘whistleblower’, yang mendakwa punyai maklumat tentang sebarang penyelewengan,

Ini kerana ia praktis yang biasa diamalkan oleh organisasi-organisasi besar dan matang.

Apa yang berlaku terhadap Tuan Khaidir Ahmad ini bukannya perkara yang baharu, tetapi sudah membarah dalam amalan penguatkuasaan negara kita di mana si pengadu atau pemberi maklumat ditekan dan diugut.

Lihat sahaja isu pusat judi yang didedahkan oleh Sdr Asri Janggut baru-baru ini.

Budaya sebegini seharusnya diubah jika kita mahu tahap integriti negara sentiasa ditambahbaik.

Kebetulan Tuan Khaidir Ahmad ini adalah orang Temerloh dan pernah satu sekolah dan sekelas dengan saya.

Alhamdulillah, cantiknya Allah atur dan pertemukan kita kembali.

Insya-Allah saya akan cuba ‘engage’ dengan beliau dalam isu-isu tanah, terutamanya yang berlaku di Pahang.

Teruskan perjuangan, wahai sahabatku!

Aminuddin Yahaya
Presiden Ikatan Muslimin Malaysia (ISMA)


Resolusi isu kalimah Allah dimuktamadkan esok

KUALA LUMPUR, 1 Syaaban 1442H, Isnin – Menteri di Jabatan Perdana (Hal Ehwal Agama) Datuk Seri Dr Zulkifli Mohamad Al-Bakri berkata satu pertemuan dengan mufti di seluruh negara dan pakar undang-undang bagi memuktamadkan resolusi berkaitan isu kalimah Allah akan diadakan esok.

Menerusi perkongsian di portal al-Bayan, Zulkifli berkata cadangan pertemuan bersama mufti itu dibuat selepas perbincangan bersama Panel Kajian Akidah Jabatan Kemajuan Islam Malaysia (Jakim) dan Penasihat Undang-Undang Jakim, Jumaat lalu.

Portal al-Bayan adalah portal yang dibangunkan oleh pejabat Zulkifli yang menggabungkan 13 agensi di bawahnya untuk menyalurkan maklumat berkenaan hal ehwal agama Islam di Malaysia.

Menurut Zulkifli lagi, pertemuan tersebut antara lain bagi mendapatkan kesepakatan mufti dan pakar undang-undang kerana tindakan segera yang teratur dan berprinsip perlu memandangkan isu itu melibatkan aspek teknikal.

“Berhubung isu akidah, apa yang diputuskan oleh Jawatankuasa Muzakarah Majlis Kebangsaan Bagi Hal Ehwal Ugama Islam Malaysia sejak 2008 sudah jelas,” katanya. – Bernama


KPM lulus peruntukan RM50,000 selenggara 74 SJKC

NIBONG TEBAL, 22 Zulhijjah 1444H, Selasa – Kementerian Pendidikan (KPM) meluluskan peruntukan sebanyak RM50,000 untuk tujuan penyelenggaraan kepada 74 Sekolah Jenis Kebangsaan Cina (SJKC) berstatus sekolah bantuan kerajaan (SBK) di Pulau Pinang bagi tahun ini.

Timbalan Menterinya, Lim Hui Ying berkata, dana itu akan disalurkan kepada sekolah berkenaan yang memohon peruntukan penyelenggaraan dalam tempoh satu atau dua minggu lagi.

“Dengan usaha dan kerjasama berterusan, kami percaya bahawa pendidikan akan mencapai tahap baharu dan mewujudkan persekitaran pembelajaran dan pertumbuhan yang lebih baik untuk setiap guru dan pelajar,” katanya kepada pemberita selepas melawat SRJK (C) Chong Kuang, SJK (C) Kampung Jawi, SJK (T) Nibong Tebal dan SJK (C) Pai Teik di sini hari ini.

Dalam pada itu, Lim turut mengumumkan peruntukan berjumlah RM670,000 untuk menaik taraf dan penyelenggaraan empat sekolah berkenaan iaitu RM150,000 untuk SRJK (C) Chong Kuang, RM200,000 (SJK(C) Kampung Jawi), RM170,000 (SJK (T) Nibong Tebal) dan RM150,000 untuk (SJK (C) Pai Teik).

Beliau turut berharap lebih banyak sekolah membuat Program Pendidikan Khas Integrasi (PPKI) seperti yang dilaksanakan di SRJK (C) Chong Kuang di sini bagi memastikan tiada kanak-kanak kurang upaya tercicir daripada mendapat pendidikan yang sewajarnya.

“SRJK (C) Chong Kuang merupakan sekolah yang mempunyai tiga arus iaitu prasekolah, PPKI dan arus perdana. Terdapat 37 murid dalam PPKI sekolah berkenaan.

“Saya ingin menyeru sekolah-sekolah yang mempunyai hasrat untuk memulakan kelas PPKI agar membuat persiapan dan permohonan kepada KPM kerana memang terdapat keperluan untuk menambah program-program seperti ini,” katanya. – Bernama


Guan Eng kait ‘gelombang hijau’ dengan sekatan agama, PAS gesa ambil tindakan tegas

BANGI, 19 Zulhijjah 1444H, Sabtu – PAS menggesa kerajaan bertindak tegas ke atas kenyataan Penasihat DAP, Lim Guan Eng susulan dakwaannya yang menakut-nakutkan pengundi Pulau Pinang terhadap ‘gelombang hijau’.

Timbalan Presiden PAS, Datuk Seri Tuan Ibrahim Tuan Man berkata, dakwaan Guan Eng bahawa ‘gelombang hijau’ akan mengakibatkan tokong Buddha dimusnahkan dan orang bukan Islam berdepan pelbagai sekatan, adalah jelas satu fitnah.

Beliau berkata, dakwaan bekas Ketua Menteri Pulau Pinang itu menggambatkan seolah-olah ‘gelombang hijau’ yang diterajui PAS bersama rakan komponen Perikatan Nasional (PN) – iaitu Bersatu dan Gerakan – menjadi ancaman kepada kehidupan beragama orang Buddha.

“Ini menggambarkan kejahilan beliau terhadap kehidupan beragama orang bukan Islam di negeri-negeri yang dikuasai PAS.

“Beliau perlu lihat kepada keadaan penganut Buddha di Kelantan, Terengganu, Kedah dan Perlis mereka diberi kebebasan untuk mengamalkan ajaran agama mereka.

“Bahkan, patung Budhha yang terbesar terletak di Kelantan dan bukannya di Pulau Pinang,” katanya dalam kenyataan, hari ini.

Bagaimanapun, Tuan Ibrahim meragui sama ada sebarang tindakan akan diambil terhadap pemimpin parti rasis dan cauvinis itu.

“Berbeza sekiranya kenyataan seumpama itu diucapkan oleh pimpinan PN, pasti mereka akan terus disiasat dan diambil tindakan.

“PAS menyeru agar Ketua Polis yang telah menegaskan akan mengambil tindakan kepada mana-mana pimpinan politik yang memainkan isu 3R supaya bertindak seperti yang diucapkan.

“Kita ingin melihat sejauh mana tindakan diambil ke atas Lim Guan Eng dengan kenyataan beliau ini,” katanya.


Jaga kesihatan, kurangkan terdedah pada udara tak sihat

SEREMBAN, 14 Rabiulawal 1445H, Sabtu – Jabatan Kesihatan Negeri, Negeri Sembilan (JKNNS) menasihatkan orang ramai terutama golongan berisiko tinggi supaya peka dengan tahap kualiti udara di kawasan masing-masing dan mengambil langkah pencegahan bagi mengurangkan kesan kesihatan akibat cuaca jerebu.

Pengarahnya, Datuk Dr Harlina Abdul Rashid berkata, ia termasuk mengelak melakukan aktiviti fizikal di luar bangunan bagi mengurangkan pendedahan kepada udara tidak sihat.

“Selari dengan saranan dalam Pelan Tindakan Jerebu Kebangsaan, penganjuran melibatkan aktiviti fizikal di luar bangunan dinasihatkan supaya ditangguhkan apabila bacaan Indeks Pencemaran Udara (IPU) melebihi 100.

“Banyakkan berada berada di dalam bangunan dan jika terpaksa berada di luar, gunakan penutup hidung dan mulut yang sesuai selain banyakkan minum air kosong walaupun tidak terasa dahaga, sekurang-kurangnya lapan gelas sehari bagi mengekalkan tahap hidrasi badan,” katanya kepada Bernama di sini hari ini.

Beliau berkata ibu bapa juga perlu sentiasa mengawasi kesihatan anak-anak kecil dan yang menghidap penyakit respiratori dan jantung kerana mereka lebih mudah terjejas akibat pendedahan kepada jerebu.

Selain itu, Dr Harlina turut menasihatkan individu yang mengalami gejala seperti  batuk, selesema, asma, sakit mata dan jangkitan paru-paru supaya mendapatkan rawatan di fasiliti kesihatan dengan segera bagi mengelakkan kesan lebih teruk berlaku.

Katanya, orang ramai boleh mendapatkan maklumat mengenai langkah-langkah pencegahan bagi mengurangkan kesan kesihatan akibat jerebu menerusi laman sesawang Kementerian Kesihatan.

Berdasarkan laman sesawang Sistem Pengurusan Indeks Pencemaran Udara Malaysia (APIMS) setakat pukul 8 pagi tadi, beberapa kawasan di dalam negara merekodkan IPU tidak sihat termasuk di Nilai dekat sini dengan bacaan semasa ialah 148. – Bernama


KPM perlu perjelas isu fakta buku teks Sejarah diseleweng

Oleh Fazleen Safina

BANGI, 12 Rejab 1442H, Rabu – Kementerian Pendidikan Malaysia (KPM) perlu segera memberi penjelasan berkaitan fakta di dalam Buku Teks Sejarah Tingkatan 4 yang didakwa diseleweng.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, hal berkenaan penting bagi mengelakkan sebarang kegusaran dan polemik yang berpanjangan.

Jelas beliau, proses penyediaan buku teks kebiasaannya berdasarkan kurikulum yang dirangka dari panel pakar sejarah terpilih, serta melalui proses semakan terperinci.

“Pemilihan penulisan buku teks juga melalui saringan yang ketat dan dinilai oleh lembaga penilai buku teks yang terdiri dari pakar-pakar sejarah yang berautoriti dan kredibiliti seperti pensyarah universiti, guru cemerlang dan pegawai kurikulum,” katanya seperti dihubungi Ismaweb.net, hari ini.

Terdahulu, wakil gabungan pertubuhan bukan kerajaan (NGO) Melayu pada Isnin membuat laporan polis berhubung fakta di dalam Buku Teks Sejarah Tingkatan 4 didakwa telah diselewengkan.

Selain daripada memasukkan elemen komunis sebagai pejuang kemerdekaan, buku teks Sejarah Tingkatan 4 itu juga mengangkat tokoh gerakan kiri nasionalis Melayu radikal dan mengiktiraf sumbangan mereka dalam perjuangan kemerdekaan.

Mengulas lanjut, Ustaz Mohd Azizee berkata, siasatan terperinci perlu dilakukan bagi mengenal pasti kebenaran dakwaan itu.

Selain itu, katanya, KPM harus menilai semula kandungan dan membuat penambahbaikan buku teks berkenaan.

“Aspek subversif atau elemen penerapan ideologi yang bercanggah dengan semangat patriotism wajar dikekang dan dielakkan.

“Apa yang penting dalam buku penulisan buku teks ialah berpegang kepada disiplin sejarah iaitu kejujuran terhadap fakta-fakta sejarah,” katanya.


Harap usul tukar nama Bukit Melaka dibawa ke Mesyuarat Kerajaan Negeri

BANGI, 21 Zulhijjah 1441H, Selasa – Penukaran kembali nama tempat yang diberikan penjajah kepada zaman tamadun Melayu adalah langkah wajar untuk menghidupkan semula naratif sejarah kegemilangan bangsa.

Presiden gerakan Islam Ikatan Muslimin Malaysia (ISMA), Haji Aminuddin Yahaya berkata, Melaka adalah pusat pelancongan terpenting negara, apatah lagi negeri itu merupakan tempat empayar Melayu masyhur bertapak sebelum dilenyapkan dengan peninggalan penjajah.

Bagaimanapun, beliau pelik dengan sikap parti politik yang sudah lama menjadi sebahagian daripada kerajaan seperti MCA, boleh menentang secara keras usul Perbadanan Muzium Melaka (PERZIM) menukar nama Bukit St Paul kepada Bukit Melaka.

“Kita berharap agar perkara ini dapat diambil perhatian serta dibawa ke peringkat kerajaan negeri, khususnya ke mesyuarat Exco negeri bagi merealisasikan agenda ini.

“Kita minta jangan terkesan dengan provokasi-provokasi parti komponen yang saya anggap ‘mengada-ngada’ sahaja mempolemikkan isu demi perhatian.

“Bukan Melaka sahaja, tetapi saya harap negeri-negeri lain dapat mengambil langkah-langkah proaktif dalam mengenal pasti mana-mana tempat yang boleh ditukar kembali sebegini juga,” katanya dalam kenyataan, hari ini.

Ahad lalu, Pemuda ISMA dan Belia Pertubuhan-Pertubuhan Pembela Islam (PEMBELA) mengadakan himpunan aman di Bukit St Paul, sekali gus melancarkan kempen ‘Tukar Nama Asal, Hapus Jejak Penjajah’.

Usaha Pemuda ISMA itu mendapat perhatian Ketua Menteri Melaka, Datuk Sulaiman Md Ali, yang memaklumkan bahawa pihak kerajaan negeri belum menerima usul pertukaran nama seperti dicadangkan PERZIM.

Katanya, banyak perkara perlu diperhalusi mengenai perkara itu, terutama membabitkan pewartaan yang dibuat oleh Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) yang mengisytiharkan Melaka sebagai Bandaraya Warisan Dunia.

“Nak tukar (nama tempat) perlu lihat kepada sejarah kerana kita tak boleh tukar sewenangnya. Panggillah pengkaji sejarah mana pun, ia tidak boleh menukar nama (sebaliknya) mereka boleh mencadangkan supaya nama itu ditukar.

“Jika saya sudah terima nanti, ia akan dibincangkan dalam mesyuarat EXCO bagi mendapatkan pandangan sekali gus mencapai kata sepakat sebelum mengumumkannya,” katanya.


Kerajaan teliti dulu tindakan Indonesia haramkan jual barang di TikTok

KUALA LUMPUR, 21 Rabiulawal 1445H, Sabtu – Kerajaan akan meneliti terlebih dahulu tindakan yang dilakukan oleh kerajaan Indonesia mengharamkan transaksi e-dagang di platform media sosial TikTok sebelum merangka langkah yang bersesuaian di negara ini, kata Menteri Komunikasi dan Digital, Fahmi Fadzil.

Fahmi berkata, beliau sendiri pernah menerima aduan orang awam yang melahirkan kerisauan jika langkah yang sama diikuti oleh kerajaan, namun pada masa yang sama beberapa gedung besar turut membangkitkan isu berkaitan persaingan harga terhadap produk-produk yang dijual menerusi platfom itu.

“Ramai dalam kalangan rakyat Malaysia menggunakan platform TikTok Shop untuk menjual barang, jadi saya akan minta pihak Suruhanjaya Komunikasi dan Multimedia (MCMC) dan KKD untuk meneliti asas langkah yang dilakukan oleh kerajaan Indonesia untuk mengekang TikTok Shop.

“Saya rasa pihak TikTok perlu tampil memberikan penjelasan kerana salah satu aduan atau pun asas kenapa TikTok Shop dilarang di Indonesia ialah kerana isu penentuan harga predatori yang berlaku terhadap produk-produk, yang akhirnya memangsakan pengusaha tempatan di Indonesia,” katanya.

Beliau berkata demikian ketika ditemui pemberita pada program Gotong Royong Projek Perumahan Rakyat (PPR) Kampung Limau di Pantai Dalam, di sini hari ini. – Bernama


16 maut bas rempuh trak di Mexico

MEXICO CITY, 6 Safar 1445H, Rabu – Sekurang-kurangnya 16 maut manakala 36 lagi cedera selepas sebuah bas membawa warga Mexico dan pendatang Venezuela merempuh sebuah trak di tengah Mexico.

Institut Imigresen Negara berkata, 15 mangsa yang maut adalah warga Mexico manakala seorang lagi warga Venezuela.

Katanya, sembilan daripada mangsa yang cedera adalah rakyat Venezuela yang mempunyai temu janji di aplikasi Jabatan Kastam dan Perlindungan Sempadan (CBP) untuk memohon suaka di sempadan Amerika Syarikat (AS).

Insiden itu berlaku pagi Selasa di lebuh raya yang menghala ke selatan menuju ke negara Oaxaca.

Laluan itu kerap digunakan untuk penyeludupan migran.

Pada Julai lalu, lima pendatang Honduras maut manakala 18 lagi cedera apabila van yang mereka naiki terbabas di jalan raya di pantai selatan Teluk Mexico.

Migran kerap menggunakan trak dan bas melalui Mexico untuk ke sempadan AS.

Pada 2021 lalu, sebuah trak yang membawa pendatang terbalik di lebuh raya berhampiran bandar selatan Tuxtla Gutierrez, mengorbankan 56 orang. – Agensi